[pic] | EURÓPAI BIZOTTSÁG |

Brüsszel, 2009.12.21.

COM(2009)697 végleges

2009/0185 (NLE)

Javaslat:

A TANÁCS RENDELETE

az Amerikai Egyesült Államokból származó etanol-aminok behozatalára végleges dömpingellenes vám kivetéséről

INDOKOLÁS

1) A JAVASLAT HÁTTERE |

A javaslat indokai és célkitűzései Ez a javaslat az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendelet (a továbbiakban: alaprendelet) alkalmazására vonatkozik az Amerikai Egyesült Államokból származó etanol-aminok behozatalával kapcsolatos hatályvesztési felülvizsgálati eljárás során. |

Általános összefüggések Ez a javaslat az alaprendelet végrehajtásával összefüggésben, és az alaprendeletben megállapított tartalmi és eljárási követelményeknek megfelelően lefolytatott vizsgálat eredményeként jött létre. |

A javaslat által szabályozott területen meglévő rendelkezések A Tanács 2009. október 23-i 1583/2006/EK rendelete (HL L 294., 2006.10.25.). |

Összhang az Unió egyéb szakpolitikáival és célkitűzéseivel Nem alkalmazható. |

2) KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT |

Konzultáció az érdekelt felekkel |

Az eljárásban érintett érdekelt felek már lehetőséget kaptak arra, hogy az alaprendelet rendelkezéseivel összhangban a vizsgálat során megvédjék érdekeiket. |

Szakvélemények bekérése és felhasználása |

Nem volt szükség külső szakértők bevonására. |

Hatásvizsgálat Ez a javaslat az alaprendelet végrehajtásának eredményeképpen jött létre. Az alaprendelet nem ír elő általános hatásvizsgálatot, az arra vonatkozó követelmény azonban, hogy az intézkedések ne álljanak ellentétben a „közösségi érdekkel”, azt jelenti, hogy az intézkedések szélesebb körű hatásának értékelése a vizsgálat szerves részét képezi. |

3) A JAVASLAT JOGI ELEMEI |

A javasolt intézkedés összefoglalása A Bizottság az Európai Unió Hivatalos Lapjában 2008. október 25-én közzétett értesítésében (a továbbiakban: eljárás megindításáról szóló értesítés) bejelentette az Amerikai Egyesült Államokból származó etanol-aminok behozatalára vonatkozó jelenleg hatályos dömpingellenes intézkedések hatályvesztési felülvizsgálatának megindítását. A hatályvesztési felülvizsgálatot azt követően indították meg, hogy az etanol-aminok teljes közösségi termeléséből jelentős részt – ebben az esetben több mint 50%-ot – képviselő négy közösségi gyártó 2008. július 25-én kérelmet nyújtott be. A jelenleg hatályos intézkedés az 1583/2006/EK tanácsi rendelettel az Amerikai Egyesült Államokból származó etanol-aminok behozatalára kivetett végleges dömpingellenes vám. A tanácsi rendeletre vonatkozó mellékelt bizottsági javaslat a hatályvesztési felülvizsgálati következtetéseket tartalmazza a dömping, a kár és a közösségi érdek tekintetében. A tagállamokkal a dömpingellenes bizottság ülésén, 2009. november 19-én konzultáltak. Ezért a Bizottság azt javasolja, hogy a Tanács fogadja el a mellékelt rendeletjavaslatot, és a rendeletet legkésőbb 2010. január 23-ig tegye közzé az Európai Unió Hivatalos Lapjában. |

Jogalap A Tanács 1995. december 22-i 384/96/EK rendelete az Európai Közösségben tagsággal nem rendelkező országokból érkező dömpingelt behozatallal szembeni védelemről. |

A szubszidiaritás elve A javaslat a Közösség kizárólagos hatáskörébe tartozik. A szubszidiaritás elve ezért nem alkalmazható. |

Az arányosság elve A javaslat a következő ok(ok) miatt felel meg az arányosság elvének. |

Az intézkedés formáját a fent említett alaprendelet írja le, és nem hagy teret a nemzeti döntéshozatalnak. |

Nem szükséges annak megjelölése, hogy a Közösségre, a nemzeti kormányokra, a regionális és helyi hatóságokra, a gazdasági szereplőkre és a polgárokra eső pénzügyi és adminisztratív teher hogyan minimalizálható, illetve arányban áll-e a javaslat célkitűzésével; a kivethető vámok nagyságát az alaprendelet mindazonáltal a megállapított dömping által okozott kár megszüntetéséhez szükséges mértékre korlátozza. |

Az eszközök megválasztása |

Javasolt eszköz: rendelet. |

Más eszközök a következő ok(ok) miatt nem felelnének meg: A fent említett alaprendelet nem kínál választási lehetőséget. |

4) KÖLTSÉGVETÉSI VONZAT |

A javaslatnak nincs hatása a közösségi költségvetésre. |

2009/0185 (NLE)

Javaslat:

A TANÁCS RENDELETE

az Amerikai Egyesült Államokból származó etanol-aminok behozatalára végleges dömpingellenes vám kivetéséről

AZ EURÓPAI UNIÓ TANÁCSA,

tekintettel az Európai tekintettel az Európai Unióról szóló szerződésre és az Európai Unió működéséről szóló szerződésre,

tekintettel az Európai Közösségben tagsággal nem rendelkező országokból származó dömpingelt behozatallal szembeni védelemről szóló, 1995. december 22-i 384/96/EK tanácsi rendeletre[1] (a továbbiakban: alaprendelet) és különösen annak 9. cikke (4) bekezdésére és 11. cikke (2) bekezdésére,

tekintettel az Európai Bizottság által a tanácsadó bizottsággal folytatott konzultációt követően benyújtott javaslatra,

mivel:

A. ELJÁRÁS

1. Hatályos intézkedések

1. 1994 februárjában a Tanács a 229/94/EK rendelettel[2] az Amerikai Egyesült Államokból (a továbbiakban: USA) származó etanol-aminok (a továbbiakban: érintett termék) behozatalára végleges dömpingellenes vámot vetett ki.

2. A Conseil européen des fédérations de l’industrie chimique (CEFIC) kérelmét követően 2005 júliusában az alaprendelet 11. cikkének (2) bekezdése értelmében hatályvesztési felülvizsgálatot indítottak. Az 1583/2006/EK rendelettel[3] a Tanács elvégezte ezt a felülvizsgálatot, és az USA-ból származó etanol-aminok behozatalára végleges dömpingellenes intézkedéseket hozott. A vámokat egyedi rögzített vámtételként határozták meg.

2. Hatályvesztési felülvizsgálati kérelem

3. Miután 2008 márciusában értesítést[4] tett közzé az USA-ból származó etanol-aminok behozatalára vonatkozó dömpingellenes intézkedések közelgő hatályvesztéséről, a Bizottsághoz 2008. július 25-én felülvizsgálat iránti kérelem érkezett be az alaprendelet 11. cikkének (2) bekezdésével összhangban.

4. A kérelmet a BASF SE/AG, az INEOS Oxide Ltd, a Sasol Germany GmbH és az Akzo Nobel Functional Chemicals AB (a továbbiakban: a kérelmezők) nyújtotta be az etanol-amin teljes közösségi gyártásának jelentős részét, ebben az esetben több mint 50%-át képviselő közösségi gyártók nevében.

5. A kérelem azon alapult, hogy az intézkedések hatályvesztése valószínűsíthetően a dömping és a közösségi gazdasági ágazatot érő kár folytatódását vagy megismétlődését eredményezné.

6. Miután a tanácsadó bizottsággal folytatott konzultációt követően úgy határozott, hogy elegendő bizonyíték áll rendelkezésre a hatályvesztési felülvizsgálat megindítására, a Bizottság az alaprendelet 11. cikkének (2) bekezdése szerint az eljárás megindításáról szóló értesítés[5] megjelentetését követően vizsgálatot indított.

3. Vizsgálat

7. A felülvizsgálat megindításáról a Bizottság szolgálatai hivatalosan értesítették a közösségi gyártókat, az amerikai exportáló gyártókat, az importőröket/kereskedőket, az ismert érdekelt közösségi felhasználókat, valamint az USA hatóságait. Az érdekelt felek lehetőséget kaptak arra, hogy az eljárás megindításáról szóló értesítésben meghatározott határidőn belül írásban ismertessék álláspontjukat, illetve hogy meghallgatást kérjenek.

8. A Bizottság szolgálatai minden ismert érintett félnek, valamint azoknak, akik az eljárás megindításáról szóló értesítésben meghatározott határidőn belül kérdőívet kérelmeztek, kérdőívet küldtek.

9. A Bizottság egyben lehetőséget adott a közvetlenül érintett feleknek, hogy véleményüket írásban ismertessék, és hogy az eljárás megindításáról szóló értesítésben meghatározott határidőn belül meghallgatást kérjenek.

10. A kérdőívekre két amerikai exportáló gyártótól, egy kapcsolódó közösségi gyártótól, egy svájci kapcsolódó importőrtől, négy közösségi gyártótól (a továbbiakban: kérelmező közösségi gyártók) és egy közösségi ipari felhasználótól érkezett válasz. Egy további amerikai exportáló gyártó (a Huntsman Petrochemical Corporation) olyan dokumentumot (a továbbiakban: az álláspontját ismertető dokumentum) nyújtott be, amelyben az intézkedések hatályon kívül helyezését követelte, nem válaszolt azonban a kérdőívre.

11. A Bizottság szolgálatai a dömping és a károkozás folytatódása vagy megismétlődése valószínűségének meghatározásához és a közösségi érdek meghatározásához szükségesnek tűnő minden információt felkutattak és ellenőriztek. Ellenőrző látogatást tettek a következő vállalatok telephelyén:

a. Kérelmező közösségi gyártók

BASF SE/AG, Ludwigshafen, Németország

INEOS Oxide Ltd., Southampton, Egyesült Királyság

Sasol Germany GmbH, Hamburg, Németország,

Akzo Nobel Functional Chemicals AB, Stenungsund, Svédország

b. Exportáló gyártók az USA-ban

The Dow Chemical Company, Midland, Michigan and Seadrift, Texas, USA

INEOS Oxide LLC, Houston, Texas and Plaquemine, Louisiana, USA

c. Kapcsolódó importőrök a Közösségben

INEOS Oxide Ltd., Zwijndrecht, Belgium

d. Kapcsolódó importőr Svájcban

Dow Europe GmbH, Horgen, Svájc

e. Ipari felhasználók a Közösségben

Evonik Degussa GmbH, Essen, Németország

4. Vizsgálati időszak

12. A dömping és a károkozás folytatódására vagy megismétlődésére vonatkozó vizsgálat a 2007. október 1. és a 2008. szeptember 30. közötti időszakot ölelte fel (a továbbiakban: felülvizsgálati időszak).

13. A károkozás folytatódásának vagy megismétlődésének valószínűségével kapcsolatos értékeléshez releváns tendenciák vizsgálata a 2005. január 1-jétől a felülvizsgálati időszak végéig terjedő időszakra vonatkozott (a továbbiakban: figyelembe vett időszak). Emellett a károkozás folytatódása vagy megismétlődése valószínűségének értékelésével kapcsolatban sor került a világgazdasági válság hatásai által érintett, az etanol-amin piacát a felülvizsgálati időszak után befolyásoló tendenciák értékelésére.

B. ÉRINTETT TERMÉK ÉS HASONLÓ TERMÉK

1. Érintett termék

14. Az érintett termék megegyezik azzal, amellyel az előző vizsgálatok foglalkoztak: azaz az Egyesült Államokból származó, a jelenleg az ex 2922 11 00, ex 2922 12 00 és 2922 13 10 KN-kód alá tartozó etanol-aminok. Az etanol-aminok az etilén-oxid (a továbbiakban: EO) – amely az etilén és az oxigén reakciójának az eredménye – ammóniával történő reakciója során képződnek. Ez a szintézis háromféle reakcióhoz és három különböző típusú etanol-aminhoz vezet: a monoetanol-aminhoz (MEA), a dietanol-aminhoz (DEA) és a trietanol-aminhoz (TEA), attól függően, hogy az EO hányszoros kötésben vesz részt. A kombinációk maximális számát, azaz hármat, az ammóniában a hidrogénelemek száma adja. A három különböző típus aránya a teljes termelésben a termelési berendezések sajátos kialakításától függ, de bizonyos mértékben az ammónia és az EO arányának (moláris arány) megválasztásával is lehet szabályozni.

15. Az érintett terméket köztes termékként és/vagy adalékanyagként használják tisztítószerekben és testápoló termékekben alkalmazott felületaktív anyagokhoz, kozmetikumokhoz, műtrágyához és növényvédő szerekhez (glifoszát), korróziógátló anyagokhoz, kenőolajakhoz, textilipari segédanyagokhoz és lágyítószerekhez (kvartener észtervegyületek), fényképészeti vegyszerekhez, a papír- és fémiparban, fakezeléshez, a cementgyártáshoz aprító és kötő segédanyagként és gáztisztítás során abszorbciós segédanyagként (a savak eltávolításával a gáz tisztítása). A terméket maguk a gyártók vagy kapcsolódó gyártóik is használhatják etilén-aminok előállításához. A MEA újabb alkalmazásainak körébe tartozik a taurin és az elektronika, különösen az LCD-ágazathoz tartozó termékek.

2. Hasonló termék

16. Ahogyan azt az eredeti és a korábbi felülvizsgálati vizsgálatokhoz hasonlóan kimutatták, az amerikai és a Közösség számára értékesített érintett termék fizikai és műszaki tulajdonságait tekintve azonos a Közösségben a közösségi gyártók által előállított és értékesített termékkel, és e termékek között felhasználásukat tekintve nincs különbség. Arra is fény derült, hogy az USA-ban előállított és a Közösség számára értékesített érintett termék azonos az USA hazai piacán értékesített termékkel. Ezért e termékek mindegyikét az alaprendelet 1. cikkének (4) bekezdése értelmében hasonló termékeknek kell tekinteni.

C. A DÖMPING FOLYTATÓDÁSÁNAK VAGY MEGISMÉTLŐDÉSÉNEK VALÓSZÍNŰSÉGE

17. Az alaprendelet 11. cikkének (2) bekezdésével összhangban megvizsgálták, vajon történik-e dömping, és ha igen, valószínűsíthető-e, hogy az intézkedések hatályvesztése a dömping folytatódásához vagy megismétlődéséhez vezet.

1. Előzetes megjegyzések

18. A panaszban megnevezett négy amerikai exportáló gyártó közül kettő együttműködött, egy nem működött együtt a vizsgálat során, de benyújtotta az álláspontját ismertető dokumentumot, a panaszban említett negyedik amerikai társaságtól pedig sem válasz, sem pedig más tájékoztatás nem érkezett.

19. A két együttműködő társaság képviselte a felülvizsgálati időszak során a Közösségbe való bevitel jelentős részét (több, mint 90%-át; a pontos adat a bizalmas információk védelme miatt nem közölhető), ami 37 583 tonnát tett ki, és amely 8,5%-kal alacsonyabb, mint a korábbi vizsgálati időszak (2004. július 1. – 2005. június 30.) alatti bevitelt. Az USA-ból származó érintett termék Közösségbe irányuló behozatala a felülvizsgálati időszakban a közösségi fogyasztás 14%-át képviselte.

2. A felülvizsgálati időszak alatt a behozatal dömpingje

Rendes érték

20. A két együttműködő amerikai exportáló gyártót illetően az alaprendelet 2. cikkének (1) bekezdése értelmében az USA hazai piacán a nem kapcsolódó vevők által fizetett vagy fizetendő ár alapján az érintett termék minden típusára rendes értéket állapítottak meg, mivel ezek az értékesítések elegendő mennyiségűnek bizonyultak, és a rendes kereskedelmi forgalom keretén belül történtek.

Exportár

21. Az eredeti és a korábbi felülvizsgálatokhoz hasonlóan ez a vizsgálat ismét arra mutatott rá, hogy a két együttműködő amerikai exportáló gyártó kapcsolódó vállalatokon keresztül exportálta az érintett terméket a Közösségbe. Ebből következően az exportárakat az alaprendelet 2. cikke (9) bekezdésének megfelelően azon árak alapján számították ki, amelyet az importált termék független vevőnek történő első közösségi értékesítésekor alkalmaztak. Engedményeket tettek a behozatal és a viszonteladás között minden felmerülő költségre, ideértve az értékesítési, általános és igazgatási költségeket és a felülvizsgálati időszak alatt a Közösségben az importáló vállalatok által realizált nyereséget. Ami a haszonkulcsot illeti, a kapcsolódó kereskedők tényleges haszna nem használható, mivel az exportáló gyártók és a kapcsolódó kereskedők közötti kapcsolat megbízhatatlanná teszi ezeket az árakat. Haszonkulcsukat ezért olyan ésszerű megtérülés szerint állapították meg, amely nem haladja meg a kapcsolódó kereskedők által kapott tényleges haszonkulcsot, és összhangban van a hasonló okokból a korábbi felülvizsgálat során alkalmazott haszonkulcsokkal.

Összehasonlítás

22. A rendes értéket összehasonlították az érintett termék minden típusa esetében az átlagos exportárakkal gyártelepi alapon és a kereskedelem azonos szintjén. Az alaprendelet 2. cikke (10) bekezdésével összhangban és az igazságos összehasonlítás céljából figyelembe vették az árakat és az árak összehasonlíthatóságát állítólagosan és ténylegesen befolyásoló tényezők közötti különbségeket. Kiigazításokat végeztek a szárazföldi és az óceáni szállításokra, a késleltetett engedményekre, a kezelési és csomagolási költségekre, a hitelköltségekre és importvámokra vonatkozóan, amelyeket mind levontak a viszonteladási árakból, hogy rekonstruálhassák a gyártelepi alapot.

Dömpingkülönbözet

23. Az alaprendelet 2. cikkének (11) bekezdésével összhangban a dömpingkülönbözet megállapítása terméktípusonként a súlyozott átlagos rendes érték és ugyanazon kereskedelmi szinten a súlyozott exportárak közötti összehasonlítás alapján történt. Ez az összehasonlítás a felülvizsgálati időszak alatt dömpinget mutatott ki, bár a korábbi felülvizsgálat által megállapítottnál alacsonyabb szinten. A CIF-érték százalékos arányában kifejezett, súlyozott átlagos dömpingkülönbözet a közösségi határon az INEOS Oxide LLC esetében 11,9% és a Dow Chemical esetében nulla volt. A többi amerikai gyártó tekintetében, amely nem működött együtt a vizsgálat során, és amely a felülvizsgálati időszak során az érintett terméknek az Amerikai Egyesült Államokból a Közösségbe való behozatalának kevesebb, mint 5%-át adta (a pontos adat a bizalmas információk védelme miatt nem közölhető), az alaprendelet 18. cikkének megfelelően a dömpingkülönbözetet a rendelkezésre álló adatok alapján kell megállapítani. Amint az az előbbiekben szerepel, a vizsgálat megállapította a dömping fennállását. Ilyen módon – az alaprendelet 18. cikke (6) bekezdésének rendelkezéseivel összhangban – a dömpingnek az INEOS Oxide LLC esetében megállapított szinten, azaz 11,9%-on való fennállása azoknak az exportőröknek is tulajdonítható, amely nem működött együtt a vizsgálat során. Nincs olyan ok, ami miatt azt lehetne hinni, hogy az a fél, amely nem működött együtt a vizsgálat során, kisebb mértékben folytatta volna a dömpinget, mint akármelyik együttműködő fél, illetve hogy kedvezőbb elbánásban kellene részesíteni, mint az együttműködő feleket. Meg kell jegyezni, hogy az együttműködést kerülő amerikai gyártóval kapcsolatban nem állt rendelkezésre megfelelő információ, az együttműködő amerikai exportáló gyártók kérdőívekre adott ellenőrzött válaszainak az Eurostat statisztikáival történő összevetése alapján pedig kizárható annak a lehetősége, hogy a hiányzó mennyiségeket az együttműködő amerikai exportáló gyártók exportálták.

3. Az import alakulása az intézkedések hatályon kívül helyezése esetén

Előzetes megjegyzések

24. A felülvizsgálati időszak során a dömping meglétének elemzése mellett megvizsgálták a dömping folytatódásának valószínűségét.

A dömping szintje az intézkedések hatályon kívül helyezése esetén

25. Az intézkedések megszüntetése lehetővé tenné, hogy az exportőrök csökkentsék exportáraikat. Az exportárak csökkentése az amerikai terméket vonzóbbá tenné a közösségi piacon. Ha az exportárakat a vámok szintjével arányosan csökkentenék, a felülvizsgálati időszak alatt megállapított dömpingkülönbözet az INEOS Oxide LLC és az (alaprendelet 18. cikke szerint) nem együttműködő felek esetében 12% lenne, a Dow Chemical esetében pedig továbbra sem állna fenn a dömping. A vámmal együtt vett dömpingkülönbözet és a vám nélkül vett dömpingkülönbözet kis különbsége annak a ténynek tudható be, hogy a felülvizsgálati időszak során az etanol-aminok általános árszintje meglehetősen magas volt, ami azt jelentette, hogy a rögzített egyedi vámtételként kivetett dömpingellenes vám minimális hatással volt. A felülvizsgálati időszakot követően az etanol-aminok árai általában jelentős mértékben csökkentek, amint az az alábbiakban részletesebben is szerepel.

További exportlehetőségek a közösségi piacra a felülvizsgálati időszak során a kihasználatlan amerikai termelési kapacitás miatt

26. A felülvizsgálati időszak alatt a szabad termelési kapacitás az USA-ban nem jelentéktelen. Becslések szerint a felülvizsgálati időszakban az USA-ban a kihasználatlan termelési kapacitás megközelítőleg 60 000 tonna. Mindezt a következők alapján számították ki: a két együttműködő exportáló gyártó által előállított mennyiségek, annak ténye, hogy a rendes körülmények között elvárt termelési mennyiség körülbelül a névleges kapacitás 90%-át teszi ki, azon feltételezés, hogy a nem együttműködő amerikai gyártók tényeges termelési hozama nem lehetett alacsonyabb a névleges kapacitás 80%-ánál és a vezető piaci lapoktól származó információk. A fenti adat ambíciózusabb előállítási ráta elérése mellett akár 85 000 tonnára is emelkedhet. Az USA-ban a 732 000 tonnás becsült névleges teljes kapacitással összehasonlítva a saját felhasználást tartalmazó becsült teljes kereslet mennyisége 588 000 tonna volt. A viszonylag alacsony kapacitáskihasználási arány több, az ez elmúlt néhány év során bekövetkezett esemény következménye, amelyek a következők voltak: az amerikai gyártók által a készletek alacsonyan tartása érdekében végrehajtott szelektív üzemleállítás, a kapacitásbővítés végrehajtása (a Dow Chemical legutóbbi, 45 000 tonnás kapacitásbővítése és az egyik nem együttműködő amerikai exportáló gyártó legutóbbi 32 000 tonnás bővítése), továbbá a Gusztáv és az Ike hurrikánnak a termelőüzemekre vagy nyersanyaggyártó üzemekre gyakorolt hatása. Ami az Ike és a Gusztáv hurrikánt illeti, ezek még éreztették hatásukat a felülvizsgálati időszak során, amely hatás azonban a felülvizsgálati időszakot követően megszűnt. A PCI Consulting Group (PCI) 2008-as becslései szerint a hurrikánok hatása 39 000 tonnás kapacitáskiesést jelent[6]. A 2007-es és 2008-as (azaz a felülvizsgálati időszak alatti időtartamra jellemző) potenciális kihasználatlan amerikai termelési kapacitás meglétét egy számottevő, évente megjelenő, az etanol-aminok piacát áttekintő kiadvány is megerősítette[7]. E kiadvány 2007-re 65 000 tonnás túltermelést becsült az amerikai piaccal kapcsolatban. A mintegy 60 000 tonnás tartalékkapacitást össze kell hasonlítani a felülvizsgálati időszak alatt az USA-ból a Közösségbe exportált mennyiséggel (37 583 tonna) és a teljes közösségi felhasználással (268 000 tonna). Az előbbiekből következik, hogy megvan az USA-ból származó export növeléséhez és a közösségi piac nagy részének átvételéhez szükséges potenciál.

További exportlehetőségek a közösségi piacra más amerikai exportpiacok rossz kilátásai miatt

27. A vizsgálat számos fontos amerikai exportpiaccal kapcsolatban feltárta, hogy az amerikai gyártók egyre több nehézséggel szembesülnek az ezekre a piacokra való szállítás során, mivel e piacon a közelmúltban önellátóvá váltak, vagy hamarosan azzá válnak. Több, az USA által ellátott harmadik országbeli piac esetében is kapacitásbővítésre került sor, amelyek vagy már le is zárultak, vagy pedig még folyamatban van megvalósulásuk. Ezek a következők: (i) az amerikai gyártók fontos exportpiacának számító Brazíliában sorra kerülő (55 000-től 65 000 tonnáig terjedő[8]) kapacitásbővítés, (ii) a Kínában (ahová egyes amerikai gyártók a más ázsiai országokban alapított közös vállalkozásokon keresztül exportálnak) bekövetkező, összesen 180 000 tonnás kapacitásbővítés; és (iii) a tajvani és thaiföldi (összesen 90 000 tonnás) kapacitásbővítés, amely a túlkapacitás által befolyásolttá alakítja az ázsiai piacot, kevés helyet hagyva ahhoz, hogy az ázsiai zónán kívüli szereplők az ázsiai piacra exportálhassanak . A nem a Közösség piacaira irányuló összes amerikai kivitel 2008-ban 137 600 tonna volt[9], amelyből 61 600 tonna az ázsiai piacra jutott[10]. Ilyen módon jelentős mennyiséget kell új piacokra átirányítani.

28. Ahogyan az a (26) preambulumbekezdésben szerepel, számottevő felhasználható tartalékkapacitás van tehát, amelyet fel lehetne használni több etanol-amin termelésére, és értékesíteni lehetne a közösségi piacon, ha az intézkedéseket hatályon kívül helyeznék. Emellett az amerikai gyártók fontos exportpiacai valószínűleg telítetté válnak a saját termelés növekedése miatt, ami a Közösség piacát rendkívül vonzóvá teszi az amerikai kivitel számára.

További exportlehetőségek a közösségi piacra az egyik nem együttműködő amerikai gyártó viselkedése miatt

29. Az (10) preambulumbekezdésben említett nem együttműködő amerikai fél lehetséges üzleti viselkedése szintén a vizsgálat tárgyát képezte. Emlékeztetni kell arra, hogy az e fél által benyújtott egyetlen információ az az álláspontját ismertető dokumentum volt, amelyben megállapította, hogy az USA-ból származó etanol-aminok behozatala nem okozott kárt, és nem áll fenn a káros dömping megismétlődésének valószínűsége. A társaság azt állította, hogy a felülvizsgálati időszakban csupán kis mennyiséget értékesített az érintett termékből két, kapcsolatban nem álló, illetve egy kapcsolatban álló félnek az EU-ban. Kijelentette azt is, hogy rendszeresen és tisztességes módon kívánja az EU-ban való értékesítést folytatni, de nem szolgáltatott semmilyen konkrét adatot vagy igazolható információt sem az érintett termékkel kapcsolatos, a felülvizsgálati időszak során tanúsított viselkedéséről, sem pedig arról, hogy mik a jövőbeni szándékai az etanol-amin üzlet területén az EU piacán. Ennélfogva e nem együttműködő amerikai gyártó tekintetében a megállapításokat – az alaprendelet 18. cikkének rendelkezéseivel összhangban – a rendelkezésre álló tények alapján kell megtenni. Ezzel kapcsolatban a nyilvános adatok az e fél vállalati webhelyéről, valamint egy vezető piaci lapban, a CEH Product Review on Ethanolamines (SRI Consulting) című kiadványban közzétett vonatkozó adatokból származnak. A fentiek alapján megállapították, hogy ez a nem együttműködő amerikai gyártó a felülvizsgálati időszak során az USA termelőkapacitásának 29%-át adta az érintett termék esetében, amely a társaság legjobban teljesítő részlegéhez tartozó üzleti ágazaté. Az EU-piac általános jelentőségét erősítette még az a tény is, hogy a Közösségbe való értékesítés a társaság összes értékesítéseinek mintegy 33%-át teszi ki. Tekintetbe véve e gyártónak az USA piacán betöltött jelentős szerepét, termelési kapacitását, a Közösségnek a társaság üzleti tevékenységeiben való általános jelentőségét, valamint a közösségi piacnak a világ etanol-amin-piacán betöltött fontos szerepét, logikus az a feltételezés, hogy a meglévő intézkedések hatályvesztése esetén ez a nem együttműködő amerikai gyártó tovább növelheti a Közösségbe irányuló exporttevékenységeit. A felülvizsgálati időszak során rendelkezésre álló adatok alapján erre ösztönzést is kaphatna, különösen az érintett terméknek a közösségi piacon megnyilvánuló magas árszínvonala miatt.

Kereskedelemvédelmi intézkedések a harmadik országbeli exportpiacokon

30. 2004 novembere óta Kína dömpingellenes vámot vet ki a Japánból, az USA-ból, Iránból, Malajziából, Tajvanról és Mexikóból származó MEA-ra és DEA-ra. Az USA-ból származó etanol-aminokra 20%-tól 74%-ig terjedő vámok vonatkoznak. 2008-ban a teljes amerikai kivitel 11%-a irányult Kínába[11], amelynek piacán egyre növekszik az érintett termék iránti kereslet, és amely 2007-ben teljes belső etanol-amin-fogyasztásának körülbelül 24%-át állította elő. Meg kell jegyezni, hogy a Dow Chemical a Petronasszal közös vállalatot alkotott Optimal néven, és Malajziában 75 000 tonnás kapacitást épített ki, amelyet 2002 óta az ázsiai etanol-amin-piac ellátására szántak. Ugyanakkor tény, hogy a Kínába irányuló eredeti amerikai kivitelre intézkedések vonatkoznak, amelyek gyakorlatilag korlátozzák a szabad kapacitások jelentős mértékű lekötésének lehetőségét.

31. Emellett úgy tűnik, hogy az amerikai etanol-amin Kínába irányuló kivitelének potenciálját az a tény is aláássa, hogy az ASEAN-országokból behozott etanol-aminokra vonatkozó kínai vámrendszer megváltozott (az importvám 5%-ról 0%-ra csökkent), további előnyhöz juttatva az ASEAN-országok Kínába exportáló etanol-amin-gyártóit[12].

Az amerikai igény alakulása a felülvizsgálati időszakig

32. Az etanol-amin-piacot a DEA-kereslet erőteljes növekedése jellemezte, amelyet az idézett elő, hogy a DEA-t glifozát gyomirtó szerek előállításához használták fel. A TEA-keresletet elsősorban a cementágazatban történő és a lágyítószerek gyártói általi felhasználása határozza meg. A MEA fő piacát a szerves vegyületek (főként az etilén-aminok) szintézise adja. Egy 2005. január 1-jén életbe lépett amerikai rendeletet követően, amely betiltotta az alternatív fémalapú termékek fakezelésre való használatát, megnőtt a MEA iránti kereslet. Ugyanakkor a vezető lapoktól származó információk azt sugallják, hogy a 2005-ös amerikai jogszabályi kezdeményezésnek a keresletre gyakorolt hatása a jövőben már nem eredményezi a fogyasztás nagy százalékarányban mérhető növekedését. A nyilvános adatok megerősítik, hogy a fakezelő anyagokhoz szánt MEA fogyasztása a 2001-es 3 000 tonnáról 2007-re 107 000 tonnára nőtt. Ugyanakkor 2006 óta az éves növekedés mértéke mérsékelt (azaz 3%), és a jövőben várhatóan nem módosul. Ez annak a ténynek tudható be, hogy a piac ezen szegmense stabilizálódott, és kialakult a verseny a nem MEA-tartalmú egyéb termékekből álló faanyagvédő szerek (például a borátalapú faanyagvédő szerek, a kártevőkkel szembeni természetes ellenállással rendelkező fafajok és az újrahasznosított acél) piacán. Összefoglalásul: a felülvizsgálat időszakáig a kereslet kedvezően alakult, azonban várhatóan stagnálni fog.

Az amerikai és az egyéb piaci igények lehetséges alakulása

33. Elvégezték az amerikai piac, illetve a világ más részein fellépő igények lehetséges alakulásával kapcsolatban a 2013-ig tartó időszakra vonatkozóan rendelkezésre álló információk áttekintését. Az alábbi preambulumbekezdésekben található összes számadat a panaszosoktól, a Dow Chemicaltól, az INEOS Oxide LLC-től és a vegyipar vezető, az SRI Consulting, a PCI Consulting Group és a Tecnon OrbiChem Ltd által kiadott referenciakiadványaiból származó információkon alapul. Az adatok azonban még nem tükrözik a jelenlegi gazdasági válság hatását.

34. Ezen információk szerint az amerikai kereslet éves átlagos növekedési aránya várhatóan eléri a 3,1%-ot. Az egyéb piacok növekedési aránya nagyobb. A várható éves közösségi átlagos növekedési arány – Kína 4,6%-os, Közép- és Dél-Amerika 5%-os, valamint a Közel-Kelet 13,4%-os értékével szemben – nem éri el a 4%-ot. Ez a helyzet megerősíti, hogy az amerikai gyártóknak exportpiacokat kell keresniük, és törekedniük kell arra, hogy maximalizálják jelenlétüket és eredményeiket a világ olyan részein, amelyek várhatóan jobban teljesítenek majd a növekedés tekintetében, és ahol lehetőség nyílik a nagyobb piaci részesedés megszerzésére.

35. Ha a kereslet alakulását a rendelkezésre álló termelési kapacitással vetjük össze, akkor a következőket láthatjuk, szintén a válság előtti adatok alapján: az Amerikai Egyesült Államokban – ahol a felülvizsgálati időszak folyamán a tényleges termelés mintegy 65 000 tonnával haladta meg a terméknek a szabad kapacitással kombinált tényleges fogyasztását – eltart majd egy ideig, amíg a közelmúltban hozzáférhetővé vált további termelési kapacitást a piac felveszi. A nyilvánosan rendelkezésre álló információk szerint az amerikai kapacitásfelesleg eltűnése nem várható 2013 előtt. Ennélfogva nem valószínű, hogy a belátható jövőben csökkenne az amerikai gyártókat az exportálásra késztető erő.

36. Ezzel szemben 2007-ben az európai piacon a kereslet valamivel meghaladta[13] a közösségi termelési kapacitást. Ugyanakkor – a válság előtti adatok alapján – nem valószínű, hogy a helyzet változatlanul maradna. A jelzett növekedési arányt a bejelentett kapacitásbővítéssel összevetve többletkapacitás jelentkezése várható, ha az INEOS Oxide Ltd közösségbeli beruházási terveit végrehajtják. Ez a kapacitásbővítés 2010 vége előtt nem valószínű, hogy létrejön. Ilyen módon a Közösség piaca nagyon érzékeny lehet minden olyan nyomásra, amely az amerikai gyártóknak azon igényéből ered, hogy a túltermelés számára piacot biztosítsanak.

37. Általánosságban 2013-ra a globális termelési kapacitás valószínűleg kb. 1 764 000 tonnáról 2 423 000 tonnára (névleges kapacitás) emelkedik. Ideértendő a kiépített új kapacitás a Közösségben (+119 000), Oroszországban (+50 000), Szaúd-Arábiában (+ 100 000) és Ázsiában (+394 000)[14]. Kínában az etanol-amin-kapacitás 334 000 tonnás növekedését tervezik a 2009–2011-es időszakra. Figyelembe véve azt a tényt, hogy az egyik amerikai gyártó az érintett terméket egy malajziai közös vállalaton keresztül értékesíti Kínában, egyértelműen az várható, hogy a kínai önellátás mértékének mindenféle növekedése jelentős mértékben szűkíti az amerikai gyártó kiviteli lehetőségeit. Ami a többi ázsiai piacot illeti, a rendelkezésre álló információk azt támasztják alá, hogy azok is önellátóvá kezdenek válni, további nyomást gyakorolva az amerikai gyártókra azzal kapcsolatban, hogy új piacokat találjanak.

38. 3,5-4%-os előre jelzett növekedési arány mellett 2013-ra a globális kereslet 1 836 000 tonnára nőne. Tekintettel arra, hogy bizonyos mennyiségű többletkapacitás karbantartási célú leállítás miatt mindig felhasználásra kerül, így tartalékra mindig szükség van, a 2013-ra szóló előrejelzés egyensúlyt csupán az USA-ban, többletkapacitást pedig a világ más részein mutat. Összegezve tehát, a különféle kapacitásbővítések és a piaci helyzetnek a 2013-ig terjedő előrejelzései annak a valószínűségére utalnak, hogy az amerikai exportáló gyártók dömpingelt exporttal árasztják el a piacot, mivel 2013 előtt valószínűleg nem áll be a kereslet és a kínálat egyensúlya az amerikai piacon.

A MEG termeléséről az etanol-aminok termelésére való átállás

39. Meg kell jegyezni, hogy az etanol-aminok az etilén-oxid-származékok üzleti ágazatának részét képezik. A monoetilén-glikol (a továbbiakban: MEG) szintén ehhez az ágazathoz tartozik. Vannak arra utaló jelzések, hogy az etilén-oxid-származékok legtöbb ázsiai gyártója a MEG-étől eltérő etilén-oxid-származékok üzletágára próbál összpontosítani a rendkívüli módon nyomott glikolpiacok helyett, ilyen módon hozva még több etanol-amint a piacra. A nagyon alacsony 2008-as MEG-árak miatt a MEG és az etanol-aminok gyártására képes ázsiai gyártók az etanol-amin gyártását kezdték előnyben részesíteni, általános nyereségességük javítása érdekében[15]. Ez valószínűleg az ázsiai etanol-amin-piac szűkülésével járhat, amely 2008-ban a teljes amerikai kivitel 18%-át[16] tette ki. A jelenlegi gazdasági válság elejéről rendelkezésre álló információk alapján voltak olyan előrejelzések, amelyek szerint továbbra is jelentős ázsiai hiányra kell számítani[17], de figyelembe véve az ázsiai etanol-amin-kapacitás jelentős mértékű, a (27) preambulumbekezdésben említett növekedését, e hiány középtávon várhatóan megszűnik.

40. A felülvizsgálati időszak utánra vonatkozóan rendelkezésre álló adatok megerősítik, hogy a nagyon alacsony MEG-árak miatt a MEG-et és etanol-aminokat is gyártó gyártók általános nyereségességük javítása érdekében az etanol-amin-termelést részesítik előnyben. A világ MEG-kapacitásainak alakulása tekintetében az információk[18] arra utalnak, hogy a MEG-kapacitások körülbelül 19%-kal növekedtek a vizsgált időszak folyamán. Ázsiától eltekintve ez a közel-keleti országokbeli (Irán, Kuvait és Szaud-Arábia) növekedésnek tulajdonítható, ahol a MEG-kapacitás bővülése 2015-ig folytatódik. Mexikóban az EAO-termelés esetében 40 000 tonnás kapacitásnövekedésre kerül sor a figyelembe vett időszakban, míg a rendelkezésre álló információk arra utalnak, hogy a MEG-termelésről az etanol-amin-termelésre való átállás várható. Ez a helyzet azt támasztja alá, hogy a világpiac a MEG-termelésben megnyilvánuló súlyos túltermelési problémák elé néz, és magyarázatul szolgál arra is, hogy miért zuhannak a MEG-árak.

41. Mivel a világ legfontosabb etanol-amin-piaca az amerikai, a várakozások szerint ez a piac szembesül először a MEG-termelés többletkapacitásának következményeivel, azaz a zuhanó árakkal és a MEG termeléséből származó, érintett nyersanyagról (etilén-oxid) az etanol-aminok termelésére való átállással. Egyértelmű, hogy a MEG-termelés többletkapacitása és az ebből eredő következmények az amerikai piac már meghatározott etanol-amin feleslegével együtt lenyomja az árakat.

Az amerikai exportárak és az EU-árak közötti kapcsolat

42. A közösségi piacon az értékesítés általában ritkábban történik határozott időtartamú szerződéses alapon, mint az amerikai piacon, de valamennyi ellenőrzött szerződésben szerepelt olyan kitétel, amely lehetővé tette az áraknak az esetleges áringadozás miatti esetleges gyors (rendszerint néhány héten belüli) kiigazítását. Következésképpen az adásvételi szerződés megléte nem jelenti azt, hogy az értékesítési árat hosszabb időszakra határoznák meg, továbbá hogy ennek eredményeként az ár stabil volna. Az egységárakat jelentős mértékben befolyásolják a világpiaci árak.

43. Az amerikai és az EU-beli ipari felhasználók rendszerint hasonló körülményeket tapasztalnak mindkét piacon, mivel ezek gyakran multinacionális vállalatok, amelyek globális alapon tárgyalták meg beszerzésüket, és olyan beszállítókat választanak ki, amelyek hasonló mennyiségben képesek szállítani. A két együttműködő exportáló gyártó kereskedők és szolgáltatók felé történő értékesítése az amerikai piacon értékesített mennyiség csupán 10–20%-át, valamint a közösségi piacon történő értékesítés 25–35%-át képviseli. A megvizsgált adatok szerint a kereskedők felé az amerikai hazai árak átlagosan 7%-kal voltak alacsonyabbak a közösségi áraknál, míg a hazai ipari felhasználók felé az amerikai értékesítési árak átlagosan körülbelül 30%-kal maradtak el a közösségi felhasználók felé érvényesített áraktól. Ezek az adatok alátámasztják, hogy a felülvizsgálati időszak folyamán viszonylag nagy volt a különbség a két piac között, és a közösségi árak voltak a magasabbak az amerikaiaknál. Ennélfogva – figyelembe véve az egyéb amerikai piacok telítődését és az árak EU-beli színvonalát – az intézkedések beszüntetése jelentős ösztönző erejéül szolgálna az EU-ba való kivitel növelésének, amennyiben az említett árkülönbségek a közeljövőben is fennmaradnának. E tekintetben meg kell jegyezni, hogy – amint annak ismertetésére a (48) preambulumbekezdésben is sor kerül – a vonatkozó, a felülvizsgálati időszak utáni adatok arra utalnak, hogy a világgazdasági válság miatt az amerikai árak felülmúlták a közösségi árakat a felülvizsgálati időszak utáni időszakban.

44. A felülvizsgálati időszakra vonatkozó adatok alapján, és figyelembe véve a vevők többségét jelentő ipari felhasználók felé érvényesített amerikai és EU-beli árak nem elhanyagolható különbségét, az intézkedések beszüntetése jelentős mértékben ösztönözné az amerikai értékesítésnek az EU-ba valóra átállítását. E kép mindenestre megváltozott a felülvizsgálati időszakot követően, és a legtöbb terméktípus esetében az amerikai export csak abban az esetben volna versenyképes árú, ha arra dömpingelt szinten kerülne sor (lásd a (48) preambulumbekezdéstől).

A harmadik országokba és a Közösségbe irányuló amerikai export árai közötti kapcsolat

45. A vizsgálat kimutatta, hogy a felülvizsgálati időszak alatt az USA legfőbb exportpiacai Kanada, Mexikó, Brazília és a Közösség voltak. Ami az eladási árakat illeti, az USA által a harmadik országok tekintetében alkalmazott exportárak általában véve magasabbak az USA hazai piacán érvényesített áraknál, és az EU-ba irányuló amerikai export árai általában véve magasabbak, mint a világ többi részébe irányuló export esetében. Jóllehet a fenti árak részben az alacsonyabb exportmennyiségeknek tudhatók be (azaz az alacsonyabb mennyiségek jellemzően magasabb árakat eredményeznek), ez a helyzet ugyanakkor rámutat arra a tényre, hogy az exportpiacok fontosak az amerikai gyártók számára, akik ezeken a piacokon mindig magasabb árakra számíthatnak és ezért rendkívül vonzónak tekintik ezeket a piacokat, ha az USA hazai piacán olyan problémák lépnek fel, mint például a túlkínálat, a túltermelés vagy a kereslet csökkenése.

46. Az etanol-amin átfogó árképzése 2008 vége felé, a harmadik negyedévben és a negyedik negyedév elején tapasztalt rekordértékekről romlani kezdett. Ezt követően az árak a gyenge kereslet és a sokkal alacsonyabb etilén-költségek következtében csökkenni kezdtek[19]. Az, hogy ez az árcsökkenés olyan hagyományos amerikai exportpiacokon is bekövetkezett mint például Kanada, Mexikó vagy Brazília, szintén tény[20], ami rámutat arra, hogy a felülvizsgálati időszak utáni árak a hagyományos amerikai exportpiacokon alacsonyabbak, mint az EU-ban.

47. Összefoglalva tehát, mindkét együttműködő exportáló gyártó esetében elvileg az amerikai piac marad a legfontosabb értékesítési piac. A Közösség és Kanada (az utóbbiban nem folyik etanol-amin-termelés) veszi fel az érintett termék amerikai exportjának döntő részét, Brazília és Mexikó után következve a sorban. Az amerikai termelés megközelítőleg 20%-a került kivitelre a felülvizsgálati időszak során, az amerikai piacon érvényesített áraknál általában véve magasabb árszinten. Tehát a felülvizsgálati időszak alatt a Közösségben és a világ más tájain történt értékesítések fontos szerepet kaptak a meglévő termelési kapacitás átfogó kihasználásában és nyereségességében. És míg az árak jelentős mértékben változtak a felülvizsgálati időszakot követően (lásd alább), az exportpiacok kétségkívül továbbra is fontos szerepet töltenek be a nyereségességben és a kapacitás kihasználásában. Semmi sem utal arra, hogy a fentiek nem vonatkoznak az együttműködést megtagadó, legjelentősebb amerikai gyártókra.

A jelenlegi gazdasági válság hatásai

48. A jelenlegi világgazdasági válság által kiváltott hatás várhatóan döntő szerepet fog játszani a közeljövőben a globális kapacitás és kereslet alakulásában. A DOW Chemical szerint a válság nem fogja jelentősen befolyásolni az etanol-amin üzletágat, továbbá a jelenlegi válság már elérte a mélypontját és 2009 második felében az árak várhatóan ismét emelkedni fognak. A közösségi ipar ugyanakkor arról számolt be, hogy a kereslet 30%-kal visszaesett, eladási áraik nagymértékben csökkentek, és ez a csökkenés nagyobb mértékű volt, mint az etanol-amin gyártásához használt nyersanyagok – az etilén-oxid és az ammónia – árának csökkenése.

A DOW Chemical állításait nem találták meggyőzőnek. Az eddigiekben az érintett termék végfelhasználói ágazataiban – mint például az ápolási cikkek piacán – a keresletre negatív hatással volt a gazdasági visszaesés. Mint korábban már említésre került, az a hatás, amit az amerikai jogalkotás által várhatóan hamarosan megszüntetetésre kerülő fakezelés gyakorol a keresletre, párhuzamosan az európai és az amerikai építőipar és gépjárműipar mindenki előtt ismert gyengeségével, nem segíti sem a cementgyártáshoz, sem pedig a gépjárművekben használt folyadékokhoz kapcsolódóan a termék iránt megnyilvánuló keresletet. Ezen kívül az amerikai textilipari alkalmazások szintén lefelé irányuló tendenciákat tapasztaltak, majd 2007-ben stagnálásról számoltak be. Mindent összevetve, a Dow Chemicalnak a gazdasági válság és az árak jövőbeni alakulása tekintetében tett bejelentéseit nem erősítették meg a folyamatban levő vizsgálat során benyújtott, nyilvánosan elérhető információval. A rendelkezésre álló információk, amelyek vezető szakújságíróktól származnak, alátámasztják a közösségi ipar azon állítását, miszerint a kereslet jelentős mértékben csökkent, néhány ágazatban akár 40%-kal.

A felülvizsgálati időszak utáni adatok arra utalnak, hogy a felülvizsgálati időszakban fennálló helyzethez képest növekedett a dömping. Amint a fentiekben már említésre került, a felülvizsgálati időszak alatt viszonylag jelentős eltérés mutatkozott az uniós és az amerikai piacok között abban a tekintetben, hogy az EU-ban érvényesített árak gyakran meghaladták az amerikai árakat. Ebből kifolyólag két amerikai exportőr tekintetében dömpinget állapítottak meg, de a harmadik esetében nem. A VI vége felé és 2008 októberében egyértelművé vált, hogy túlforrósodott a piac. Az amerikai árak jelentős mértékben nőttek és a három terméktípusból kettő esetében meghaladták az uniós árakat (MEA és DEA, amelyek az amerikai kivitel 41%-át tették ki), míg a TEA tekintetében meglévő eltérés nagymértékben csökkent. Bár az árak jelentős mértékben csökkentek 2008 októbere óta, a rendelkezésre álló legfrissebb adatokból arra lehet következtetni, hogy az USA-ban az árak még mindig magasabbak, mint Európában, különösen a MEA és a DEA árait tekintve. Más szóval, az USA-ból Európába irányuló minden kivitelnek dömpingelt áron kell megjelennie a közösségi piacon, hogy az ár alapján versenyezni tudjanak az európai termékekkel.

Következtetés a dömping folytatódásának vagy megismétlődésének valószínűségéről

49. Emlékeztetőül, a felülvizsgálati időszak alatt a két együttműködő exportáló gyártó egyike esetében dömpinget tapasztaltak, de kisebb mértékben, mint a korábbi felülvizsgálat során. A vizsgálatban együtt nem működő exportáló gyártók esetében is megállapították a dömping tényét.

50. A korábbi felülvizsgálattal összehasonlítva az amerikai behozatal piaci részesedése 16,7%-ról 14%-ra csökkent. Az USA-nak még mindig jelentős mértékű tartalékkapacitása van, megközelítőleg 60 000 tonna, bár a korábbi felülvizsgálathoz képest alacsonyabb szinten. Úgy tűnik, hogy a felülvizsgálati időszak alatt az alacsony kihasználási arány ideiglenes események következménye, és az amerikai beépített kapacitás 29%-os becsült kihasználtsága együttműködés hiányában nem vizsgálható meg. Ugyanakkor – a Közösséggel összehasonlítva – a kereslet várhatóan kissé alacsonyabb ütemben fog növekedni az amerikai piacon, és a várakozások szerint az amerikai többletkapacitás leghamarabb csak 2013-ban kerül lekötésre. Ezenkívül, az amerikai gyártóknak érdekükben áll, hogy növeljék eladásaikat a közösségi piacon, amennyiben sor kerül az intézkedések hatályon kívül helyezésére, mivel számos esetben a közösségi árak magasabbak voltak, mint az USA hazai piacán vagy az amerikai gyártók által ellátott bármely más exportpiacon a felülvizsgálati időszak alatt. A fenti pontok azt bizonyítják, hogy az amerikai vállalatoknak érdekükben áll, hogy fokozzák jelenlétüket a közösségi piacon. Ez túlkínálathoz vezetne és abból fakadóan pedig az árak zuhanásához, azaz még nagyobb mértékű dömpingelt behozatalt eredményezne a felülvizsgálati időszakkal összehasonlítva. A folytatódó, illetve a megnövelt dömpingelt behozatal valószínűségét – a felülvizsgálati időszak adatai alapján – tovább fokozza, ha figyelembe vesszük a felülvizsgálati időszak utáni fejleményeket. A felülvizsgálati időszakot követően és a világgazdasági válság következtében az amerikai árak meghaladták az EU árait az érintett termék jelentős része tekintetében, míg a világ más tájain alkalmazott árszintek általában véve alacsonyabbak. A felülvizsgálati időszak utáni fejlemények egyértelműen azt hozzák magukkal, hogy ha az amerikai gyártók versenyezni akarnak a közösségi iparral, termékeiknek dömpingelt áron kell megjelenniük a közösségi piacon és még nagyobb mennyiségben, mint a felülvizsgálati időszakban.

51. Az intézkedések hatályon kívül helyezése esetén tehát valószínű a dömping folytatódása és az importált mennyiség növekedésének veszélye, amely esetlegesen árleszorító hatást eredményez a Közösségben, legalábbis a 2013-ig tartó időszakban.

D. A KÖZÖSSÉGI GAZDASÁGI ÁGAZAT FOGALOMMEGHATÁROZÁSA

52. A panaszt négy ismert uniós etanol-amin-gyártó nyújtotta be, a hasonló termék teljes ismert közösségi gyártásának jelentős része – azaz ebben az esetben több mint 95%-a – képviseletében.

53. A négy kérelmező közösségi gyártó teljes mértékben együttműködött a vizsgálat során. Egy másik közösségi vállalat, a LUKOIL Neftochim Bourgas AD, közösségi gyártóként támogatta a panaszt, ugyanakkor nem küldte vissza a kérdőívet és semmilyen más információt vagy adatot nem bocsátott rendelkezésre. A kérelmező közösségi gyártók Franciaországban, Németországban, Svédországban és Belgiumban rendelkeznek gyártó létesítménnyel.

54. Megjegyzendő, hogy az egyik közösségi gyártónak, az INEOS Oxide Ltd-nek, az USA-ban is vannak termékérdekeltségei. A vizsgálat során ez a gyártó kijelentette, hogy elkötelezett közösségi gyártónak tartja magát. A vállalat a felülvizsgálati időszakban a kapcsolódó amerikai gyártójától importálta az érintett terméket, de a behozatalnak a vállalat közösségi gyártásához viszonyított aránya nem érte el a 10%-ot. Ezenkívül, a rendelkezésre álló információk szerint ez a gyártó 2010-ig kapacitásbővítést tervez végrehajtani a Közösségben. Figyelembe véve a fentiekben megfogalmazottakat, ez a vállalat valódi közösségi gyártónak tekinthető, mivel a behozatal nem képezi központi részét üzleti tevékenységének. Ezért nem helyénvaló ezt a gyártót kizárni a közösségi gazdasági ágazat meghatározása alól, az alaprendelet 4. cikke (1) bekezdésének a) pontjával összhangban.

55. Ennek alapján a négy közösségi gyártó a BASF SE/AG, az INEOS Oxide Ltd, a Sasol Germany GmbH és az Akzo Nobel Functional Chemicals AB, és az alaprendelet 4. cikkének (1) bekezdése és 5. cikkének (4) bekezdése értelmében ők alkotják a közösségi gazdasági ágazatot. Ezekre a vállalatokra a továbbiakban a „közösségi gazdasági ágazat”-ként fogunk hivatkozni.

56. A vizsgálat kimutatta, hogy a korábbi felülvizsgálathoz hasonlóan a közösségi etanol-amin-termelés egy részét belső vagy saját felhasználásra szánják. A közösségi gazdasági ágazathoz tartozó négy vállalat közül három saját célú felhasználásra termel. A vizsgálat megerősítette, hogy a közösségi gazdasági ágazat nem vásárol az érintett termékből független felektől, sem a Közösségen belülről, sem kívülről, és a saját felhasználásra folytatott termelést egyéb feldolgozott termékek előállításához használják fel. A saját felhasználású etanol-aminok ezért nem tekinthetők úgy, hogy versenyben állnak a közösségi piacon (a továbbiakban: szabad piac) rendelkezésre álló etanol-aminokkal.

E. A KÖZÖSSÉGI PIAC HELYZETE

1. Közösségi fogyasztás

57. A közösségi fogyasztás alapját a közösségi gyártóknak a közösségi piacon történő szabad értékesítésre szánt saját termelési mennyiségének, e gyártók saját felhasználásra szánt termelésének és a harmadik országokból a közösségi piacra irányuló behozatali mennyiségének, illetve a közösségi gyártók kivitelének különbsége képezi. Ehhez hozzáadták a közösségi termelésnek csak egy nagyon kis részét képviselő, nem együttműködő gyártóra vonatkozó becsült értékeket is.

58. Ennek alapján a közösségi felhasználás a következőképpen alakult:

Felhasználás (tonnában) | 2005 | 2006 | 2007 | Felülvizsgálati időszak |

Összesen | 439 521 | 438 872 | 479 361 | 475 269 |

Index | 100 | 100 | 109 | 108 |

Saját felhasználásra | 248 994 | 246 857 | 243 995 | 206 982 |

Index | 100 | 99 | 98 | 83 |

Szabad piac | 190 505 | 192 010 | 235 461 | 268 386 |

Index | 100 | 101 | 124 | 141 |

Forrás: Kitöltött kérdőívek és az Eurostat |

59. A szabadpiaci felhasználás a figyelembe vett időszak alatt 41%-kal nőtt, és 2007 és a felülvizsgálati időszak között történt a legnagyobb növekedés. A saját felhasználás piacát illetően a felhasználás 17%-kal csökkent.

2. Az USA-ból származó behozatal

Az érintett országból származó dömpingelt behozatal mennyisége, ára és piaci részesedése

60. Az érintett terméknek az USA-ból a Közösségbe irányuló behozatali mennyisége a figyelembe vett időszakban 16%-kal csökkent. Ugyanakkor 2007 és a felülvizsgálati időszak között eltelt időben enyhe importnövekedés volt megfigyelhető. Összességében az amerikai gyártók nem növelték az EU-ba irányuló kivitelüket, mivel i. működési problémák merültek fel (az USA-t sújtó hurrikánoknak az amerikai termelésre és exportra gyakorolt anyagi következményei miatt) és azok nyomán az amerikai piacot kellett kiszolgálniuk, illetve ii. a világ más részein kialakult termelési elégtelenségek miatt szűkült a globális kereslet/kínálat, valamint komoly üzleti lehetőségek merültek fel az etanol-aminok gyártásához használt nyersanyagoknak a MEG előállításához való felhasználására. Ezenkívül a figyelembe vett időszakban az egyik amerikai gyártó csaknem leállította az EU-ba irányuló kivitelét, ezzel hozzájárulva a megfigyelt csökkenéshez. Azt is meg kell jegyezni, hogy a felülvizsgálati időszakban az USA-ból származó behozatal jelentős része nem volt dömpingelt.

Behozatal (tonnában) | 2005 | 2006 | 2007 | Felülvizsgálati időszak |

Érintett termék | 44 912 | 39 641 | 35 892 | 37 583 |

Index | 100 | 88 | 80 | 84 |

Forrás: Kitöltött kérdőívek és az Eurostat |

61. Az átlagos importár folyamatosan növekedett a figyelembe vett időszakban. Mindent összevetve az átlagos amerikai exportár mindig alacsonyabb volt a közösségi gazdasági ágazat átlagárainál.

Átlagos tonnánkénti importár (EUR-ban) | 2005 | 2006 | 2007 | Felülvizsgálati időszak |

Érintett termék | 825 | 974 | 1 000 | 1 114 |

Index | 100 | 118 | 121 | 135 |

Forrás: Kitöltött kérdőívek és az Eurostat |

62. Az USA-ból érkező behozatal piaci részesedése 9,6 százalékponttal csökkent a figyelembe vett időszakban. Ez szintén hozzájárult a fenti (60) preambulumbekezdésben vázolt problémákhoz.

EK piaci részesedés | 2005 | 2006 | 2007 | Felülvizsgálati időszak |

Érintett termék | 23,6% | 20,6% | 15,2% | 14,0% |

Index | 100 | 88 | 65 | 59 |

Forrás: Kitöltött kérdőívek és az Eurostat |

Alákínálás

63. Az áralákínálás vizsgálata érdekében a két együttműködő exportáló gyártó által független vásárlóknak felszámított importárakat összehasonlították a közösségi gazdasági ágazat áraival, az összehasonlítható terméktípusokra számított súlyozott átlagok alapján a felülvizsgálati időszakban. A közösségi gazdasági ágazat árait hozzáigazították egy gyártelepi (ex-works) szinthez, és összevetették azokat a közösségi határparitáson számított CIF-importárakkal, amelyek mindenféle vámot magukban foglaltak. Ezt az ár-összehasonlítást elvégezték a kereskedelem azonos szintjén lebonyolított ügyletekre vonatkozóan, szükség esetén az árakat kiigazították, az árengedmények és visszatérítések levonása után.

64. A fenti módszer alapján nem állapítottak meg áralákínálást a közösségi gazdasági ágazat eladási árai tekintetében.

3. Egyéb harmadik országokból származó behozatal

65. A harmadik országokból származó behozatal a figyelembe vett időszakban folyamatosan nőtt, és 2007-ben érte el csúcspontját, viszont 2007 és a felülvizsgálati időszak között csökkenő tendenciát mutatott. Mindazonáltal a figyelembe vett időszakban mindig jelentősen elmaradt az USA-ból származó behozatal mennyiségétől. Az egyéb legfontosabb exportáló országok Oroszország, Mexikó, Irán és Tajvan. Oroszországtól eltérően, amelynek esetében stabilan nőtt a kivitel, a többi országnál nem egyenletes az export alakulása, évről évre növekedések és csökkenések is tapasztalhatók az export mennyiségében.

Egyéb országokból származó behozatal | 2005 | 2006 | 2007 | Felülvizsgálati időszak |

Tonna | 7 862 | 16 021 | 23 086 | 19 644 |

Index | 100 | 204 | 294 | 250 |

Piaci részesedés | 4,1% | 8,3% | 9,8% | 7,3% |

Index | 100 | 202 | 238 | 177 |

Importár EUR/tonna | 1 215 | 1 177 | 1 402 | 1 459 |

Index | 100 | 97 | 115 | 120 |

Forrás: Eurostat |

4. A közösségi gazdasági ágazat gazdasági helyzete

66. Emlékeztetni kell arra, hogy a gazdasági ágazat saját célú felhasználásra is termel. A következő mutatókat dolgozták ki a szabadpiaci értékesítés és a saját felhasználás alapján: készletek, termelés, kapacitás, kapacitáskihasználás, beruházás, beruházások megtérülése, pénzforgalom, tőkebevonási képesség, foglalkoztatás, termelékenység és bérek. A fennmaradó mutatók – az értékesítés és a nyereség – a szabadpiaci értékesítésekre vonatkoznak. A saját felhasználás piacának alakulása alapján, azaz hogy a saját felhasználás nagyrészt összhangban van a szabadpiaci értékesítések alakulásával, kikövetkeztethetők a saját felhasználás piacára vonatkozó megállapítások.

Termelés, kapacitás és kapacitáskihasználás

67. A figyelembe vett időszakban a közösségi gazdasági ágazat termelése és kapacitása fokozatosan 13%-kal nőtt. A közösségi gazdasági ágazat kapacitáskihasználása stabilan magas szinten maradt, és csaknem elérte a 90%-ot. A rendelkezésre álló információk alapján a kapacitáskihasználás e szintje közelít az érintett gazdasági ágazatra jellemző maximális szinthez. A termelés és a kapacitás ezzel párhuzamos növekedése, amely mindenestre a növekvő közösségi fogyasztásnál alacsonyabb szinten maradt, megerősíti, hogy a közösségi gazdasági ágazat képes volt profitálni a meglévő intézkedésekből, és kihasználni az érintett termék iránti megnövekedett keresletet (ez az etanol-aminokat felhasználó különböző feldolgozóipari-ágazatokban megjelenő növekvő kereslet eredménye).

2005 | 2006 | 2007 | Felülvizsgálati időszak |

Termelés (tonna) | 375 119 | 371 688 | 407 744 | 424 526 |

Index | 100 | 99 | 109 | 113 |

Kapacitás (tonna) | 424 000 | 432 000 | 458 000 | 477 000 |

Index | 100 | 102 | 108 | 113 |

Kapacitáskihasználás | 88% | 86% | 89% | 89% |

Index | 100 | 97 | 101 | 101 |

Forrás: Kitöltött kérdőívek |

Készletek

68. A közösségi fogyasztás általános növekedésével összhangban a közösségi gazdasági ágazat készletei is növekedtek. Mindenesetre ez nem tekinthető különösképpen jelentőségteljes mutatónak, mivel az etanol-amin-termelés konkrét vásárlókhoz kapcsolódik és elsősorban hosszú távú szerződéseken alapul, amelyeket rendszerint a naptári év vége felé kötnek meg.

2005 | 2006 | 2007 | Felülvizsgálati időszak |

Készletek (tonna) | 8 906 | 10 113 | 9 250 | 11 097 |

Index | 100 | 114 | 104 | 125 |

Forrás: Kitöltött kérdőívek |

Értékesítési mennyiség, eladási ár és piaci részesedés

69. A közösségi gazdasági ágazat értékesítései jelentős mértékben növekedtek (max. 54%-kal) a figyelembe vett időszakban. Ugyanakkor figyelembe véve azt, hogy a szabad piacon ezzel párhuzamosan fontos növekedés történt a közösségi fogyasztás terén, a közösségi gazdasági ágazat piaci részesedése viszonylag szerény mértékben nőtt (6,4 százalékponttal) a figyelembe vett időszakban. Ezek a tendenciák megerősítik, hogy a közösségi gazdasági ágazat helyzetéből adódóan hasznára tudta fordítani a meglévő intézkedéseket. A közösségi gazdasági ágazat saját termelésének átlagos egységára 31%-kal nőtt a figyelembe vett időszakban. Ez a helyzet tükrözi az etanol-aminok előállításához felhasznált nyersanyagok árában bekövetkezett jelentős mértékű növekedést, ugyanakkor fokozott nyereségességet is jelez, különösen a felülvizsgálati időszakban.

70. A közösségi gazdasági ágazat eladási áraiban megfigyelt növekedés szintén összhangban van az etanol-amin árának világszerte tapasztalt növekedésével. Ez a jelenség számos rendkívüli és átmeneti jellegű esemény következménye, amelyek a figyelembe vett időszak során, és különösen 2007 és a felülvizsgálati időszak között következtek be. Egyrészről a nyersanyagok (etilén-oxid, főként egy benzin alapú származék és ammónia) ára jelentős mértékben emelkedett ebben az időszakban. Másrészről viszont a világpiacon igen szorossá vált a kereslet-kínálat egyensúly ugyanebben az időszakban. Ez különböző tényezőknek tudható be, például: a hurrikánok miatt az amerikai termelés és export tekintetében felmerült problémák, az Ázsiában kialakult termelési nehézségek, az etanol-aminokat nyersanyagként használó feldolgozott termékek (mezőgazdaságban használt vegyi anyagok, pontosabban a glifoszát) iránti kereslet erőteljes fellendülése, valamint az etanol-aminok előállításához szükséges nyersanyagok felhasználásával készülő termékek (különösen a MEG) gyártásában felmerült problémák, amelyek oda vezettek, hogy a MEG-et és az etanol-aminokat egyaránt termelő gyártók ideiglenesen átálltak az előbbi gyártására.

A hasonló termék közösségi értékesítése a szabadpiaci felhasználásban | 2005 | 2006 | 2007 | Felülvizsgálati időszak |

Mennyiség (tonna) | 132 003 | 130 575 | 169 403 | 203 090 |

Index | 100 | 99 | 128 | 154 |

Átlagos eladási ár (EUR/tonna) | 1 044 | 1 141 | 1 189 | 1 366 |

Index | 100 | 109 | 114 | 131 |

Piaci részesedés | 69,0% | 68,0% | 72,9% | 76,6% |

Index | 100 | 98 | 106 | 111 |

Forrás: Kitöltött kérdőívek |

Nyereségesség

71. A figyelembe vett időszakban a közösségi gazdasági ágazat jelentős mértékben növelte versenyképességét. Ez a javulás az alábbiakkal kapcsolatban vált nyilvánvalóvá: az etanol-amin-árak világszintű növekedése, az egyik amerikai gyártó döntése, hogy csaknem teljesen leállítja az EU-ba irányuló kivitelét, ami hozzájárult az USA-ból érkező behozatal csökkenéséhez, valamint az etanol-aminok iránti növekvő kereslet, a Közösségben és világszerte egyaránt. Az utóbbi hatására növekedtek az eladott mennyiségek és az eladási árszintek, ami a felülvizsgálati időszak végére szembetűnőbb volt, mint a termelési költségek ezzel párhuzamos növekedése.

2005 | 2006 | 2007 | Felülvizsgálati időszak |

A közösségi gazdasági ágazat nyereségessége | 10,1% | 16,0% | 15,8% | 21,9% |

Index | 100 | 159 | 157 | 217 |

Forrás: Kitöltött kérdőívek |

Beruházások, a beruházások megtérülése, pénzforgalom és tőkebevonási képesség

72. A beruházások szintje nem lineárisan alakult a figyelembe vett időszakban. A beruházások egyrészről szükségszerűek voltak a gyártási létesítmények fenntartásához, másrészről visszafogott kapacitásbővítésekhez is, a fogyasztás növekedésének kihasználása és az exportigények kielégítése érdekében. A beruházások megtérülése – a közösségi gazdasági ágazat nettó nyereségében és a beruházások nettó könyv szerinti értékében kifejezve – komoly javuló tendenciát mutat a figyelembe vett időszakban. A közösségi gazdasági ágazat pénzforgalmában szintén jelentős mértékű javulás figyelhető meg a figyelembe vett időszakban.

2005 | 2006 | 2007 | Felülvizsgálati időszak |

Beruházások (EUR) | 980 213 | 6 396 684 | 1 505 707 | 2 454 173 |

Index | 100 | 654 | 154 | 250 |

A nettó eszközállomány megtérülése | 45% | 54% | 55% | 87% |

Index | 100 | 121 | 123 | 195 |

Pénzforgalom (EUR | 22 831 675 | 34 807 468 | 36 971 471 | 55 859 958 |

Index | 100 | 152 | 162 | 245 |

Forrás: Kitöltött kérdőívek |

Foglalkoztatás, termelékenység és bérek

73. A közösségi gazdasági ágazatban a hasonló termék gyártásában érintett alkalmazottak száma kismértékben nőtt a figyelembe vett időszakban. A közösségi gazdasági ágazat képes volt ellenőrzése alatt tartani az egy alkalmazottra számított átlagos munkaerőköltségek alakulását a figyelembe vett időszakban. A termelékenység, amelyet az egy munkavállalóra számított termelésben fejeznek ki, enyhe javulást mutatott a figyelembe vett időszakban. A munkaerőköltségek és a termelékenység alakulása segített abban, hogy erőteles ellenőrzést fejtsenek ki a termelési költségek felett, és hozzájárult a nyereségesség javításához.

2005 | 2006 | 2007 | Felülvizsgálati időszak |

Foglalkoztatás | 100 | 104 | 104 | 110 |

Index | 100 | 103 | 104 | 110 |

Termelékenység (az egy munkavállalóra eső, tonnában vett mennyiség) | 3 749 | 3 591 | 3 916 | 3 858 |

Index | 100 | 96 | 104 | 103 |

Az egy munkavállalóra jutó átlagos munkaerőköltség (EUR-ban) | 2 389 | 2 629 | 2 449 | 2 262 |

Index | 100 | 110 | 103 | 95 |

Forrás: Kitöltött kérdőívek |

A dömping mértéke

74. A felülvizsgálati időszak alatt a dömping tovább folytatódott, bár kisebb mértékben, mint ahogyan azt a korábbi felülvizsgálatban megállapították.

A korábbi dömpingből való kilábalás

75. A fentiekben bemutatottak szerint a közösségi gazdasági ágazatnak valójában megvolt a lehetősége arra, hogy helyreálljon a korábbi dömping után, különösen a nyereségesség, az értékesítés és a piaci részesedés tekintetében.

76. A közösségi gazdasági ágazat harmadik országokba irányuló exportjának mennyisége 21%-kal nőtt a figyelembe vett időszakban. Ez a nagymértékű fellendülés 2007-ben kezdődött és a felülvizsgálati időszakig tartott, és elsősorban az ázsiai piacokon az etanol-aminok iránti kereslet erőteljes fellendülésének volt köszönhető, mivel ezeken a piacokon termelési nehézségek léptek fel ugyanebben az időszakban. Az exportárak a közösségi árakhoz hasonló mintát követtek. Ez a helyzet ismételten annak a ténynek köszönhető, hogy a 2007 és a felülvizsgálati időszak közötti időszakot a kereslet-kínálat egyensúlyának jelentős mértékű szűkülése jellemezte.

2005 | 2006 | 2007 | Felülvizsgálati időszak |

A közösségi gazdasági ágazat exportmennyisége (tonnában) | 18 308 | 14 055 | 22 746 | 22 228 |

Index | 100 | 77 | 124 | 121 |

Export értékesítési ár | 1 223 | 1 293 | 1 241 | 1 689 |

Index | 100 | 106 | 101 | 138 |

Forrás: Kitöltött kérdőívek |

5. Következtetés a közösségi piac helyzetéről

77. A figyelembe vett időszakban a közösségi piacon felhasznált etanol-amin mennyisége 41%-kal nőtt, míg az USA-ból származó behozatal 16%-kal csökkent. Ugyanakkor a közösségi gazdasági ágazat növelte értékesítési mennyiségét és azzal párhuzamosan piaci részesedését.

78. A közösségi gazdasági ágazat gazdasági helyzete javult a figyelembe vett időszakban. A vonatkozó kármutatók jó állapotot jeleznek az üzleti teljesítmény tekintetében. A közösségi gazdasági ágazat nagy kapacitással termelt, és komoly haszonkulcsokat ért el, ugyanakkor stabil pénzforgalmat tartott fenn, növelte a beruházásokat és ellenőrzés alatt tartotta a munkaerőköltségeket. A közösségi gazdasági ágazat ezenkívül a hasznára tudott fordítani több, 2007 és a felülvizsgálati időszak között történt rendkívüli eseményt, amelyek következtében emelkedtek az árak, és amelyek pozitív hatással voltak üzleti teljesítményére.

79. Egyszóval, a közösségi gazdasági ágazathoz kapcsolódó mutatók kedvező alakulása alapján megállapítható, hogy a jelentős károkozás nem folytatódott. Ezért megvizsgálták, hogy az intézkedések hatályon kívül helyezése esetén valószínűsíthető-e a károkozás megismétlődése.

F. A KÁROKOZÁS MEGISMÉTLŐDÉSÉNEK VALÓSZÍNŰSÉGE

Összefoglalás a dömping és a káros dömping megismétlődésének folytatódása valószínűségének elemzéséről

80. Emlékeztetni kell arra, hogy a felülvizsgálati időszak során a dömping folytatódását állapították meg két amerikai exportáló gyártó esetében. A két dömpingelő exportáló közül az egyik nem tanúsított együttműködést. Tekintettel arra, hogy a legszigorúbb dömpingellenes intézkedések vonatkoznak rá, ugyanakkor az amerikai piac egy legjelentősebb gyártója, abszolút érdekében áll, hogy visszatérjen a közösségi piacra, ha az intézkedéseket hatályon kívül helyezik.

A felülvizsgálati időszak tekintetében megállapított tényekre vonatkozó valószínűségi elemzés

81. Amint az a C. szakaszban („a dömping folytatódásának vagy megismétlődésének valószínűsége”) már részletesen kifejtésre került, a vizsgálat számos tényezőre rámutatott, amelyek azt jelzik, hogy az intézkedések hatályon kívül helyezése esetén valószínűleg jelentős mértékben megnő az Egyesült Államokból érkező dömpingelt behozatal. Ezek a tényezők a következők:

82. Az amerikai gyártók rendelkezésére álló 60 000 tonna tartalékkapacitás, amely a közeljövőben várhatóan nem kerül lekötésre.

83. A hagyományos amerikai exportpiacokon várhatóan kialakuló önellátás, ami arra kényszeríti az amerikai gyártókat, hogy kivitelüket a Közösség felé irányítsák. Ez különösen igaz a latin-amerikai és az ázsiai exportpiacokra[21]. Emlékeztetni kell arra, hogy az ázsiai piacok fontos szerepet töltenek be abban a tekintetben, hogy az amerikai gyártók ott megszabadulhatnak etanol-amin feleslegüktől.

84. Számos ország – köztük az USA – tekintetében a három terméktípus közül kettőre kivetett, kínai dömpingellenes vámok.

85. A megnövekedett termelés nyomása, a MEG gyártásáról az EOA gyártására való átállásból fakadóan. A MEG gyártásában tapasztalható túltermelés és alacsony árak arra kényszerítik a gyártókat, hogy a MEG gyártása helyett az EAO-t részesítsék előnyben, ezáltal új EAO-kapacitást hoznak létre és nyomást gyakorolnak az árakra.

86. Az EAO iránti kereslet alakulása az USA-ban a várakozások szerint alacsonyabb lesz, mint a világ más részein, ideértve a Közösséget.

87. A várakozások szerint a kereslet átlagosan nagyobb mértékben fog nőni a Közösségben, mint az USA-ban, ami további ösztönzőt jelent az amerikai exportáló gyártóknak ahhoz, hogy kivitelüket a Közösség felé irányítsák.

88. Az egyik nem együttműködő amerikai gyártóval kapcsolatos információkból az a következtetés vonható le, hogy még azoknak a vállalatoknak is, amelyek nem mutattak együttműködést a vizsgálat során és minimálisra csökkentették a Közösségbe irányuló kivitelüket, még mindig komoly érdeke, hogy az EU piacán maradjanak és növeljék exporttevékenységüket.

89. A fentieket figyelembe véve az amerikai gyártóknak további ügyfeleket kell találniuk, és számukra az lesz a leginkább járható út, ha a közösségi piachoz folyamodnak.

90. A felülvizsgálati időszak alatt a közösségi gazdasági ágazat jól működött. Ennek oka az érintett termék iránti erős keresletben rejlik, amely meghaladta a kínálatot. Mindazonáltal az USA-ból származó, már dömpingelt etanol-aminok behozatalának bármilyen mértékű növekedése jelentős nyomást gyakorolna a közösségi gazdasági ágazatra, és aláásná a teljesítményét.

91. Az is megjegyzendő, hogy az etanol-aminok alapanyagnak számítanak, azaz a különféle terméktípusok bizonyos műszaki szabványok szerint készülnek, és az egyik forrásból származó termékek könnyen helyettesíthetők más forrásból származó termékekkel. Ezért egy olyan piacon, ahol a túlkínálat a jellemző, a verseny elsődleges szempontja az ár lesz.

92. Mindezekre figyelemmel a fentiekben bemutatott tényezők együttes jelenléte viszonylag könnyen veszélybe sodorhatja az etanol-aminok iránti erős keresletet, és túlkínálat kialakulásához vezethet a közösségi piacon. A dömpingelt behozatalok növekedése leszorítaná az eladási árak szintjét, ami viszont kedvezőtlenül befolyásolná a közösségi gazdasági ágazat teljesítményhez kapcsolódó mutatóit, konkrétan a nyereségességet. Amennyiben fokozott dömpingre kerülne sor, alákínálás alakulna ki.

A jelenlegi gazdasági válság hatásai

93. A károkozás megismétlődésének valószínűségét az előző szakaszban leírtakkal összhangban súlyosbítja az a tény, hogy az etanol-amin-piac a 2008 őszén felszínre került gazdasági válságot követően átalakult. Több fő paramétere jelentős mértékben megváltozott, mind a kiviteleket, mind a közösségi gazdasági ágazat helyzetét illetően. Mint a fentiekben részletesen olvasható, a rendelkezésre álló információk arra utalnak, hogy a felülvizsgálati időszak után erősen felhalmozódtak a dömpingelt behozatalok, abból a tényből eredően, hogy az amerikai árszint két terméktípus esetében az európai árszint fölött van, míg a harmadik típusnál rohamosan tűnik el az árkülönbség. Ezen a vonalon az Eurostat adatai azt mutatják, hogy 2009 második negyedévében az USA-ból származó behozatalok (15 052 tonna) 20%-kal olcsóbban érkeztek a Közösségbe, mint a felülvizsgálati időszak alatt.

94. Intézkedések nélkül ezek a megnövekedett dömpingelt behozatalok egy jelentősen legyengült közösségi gazdasági ágazattal állnának szemben. Sőt, a vizsgálat során összegyűjtött, nyilvánosan hozzáférhető információk a kereslet, az értékesítés és a méretgazdaságosság csökkenésére, kihasználatlan termelési kapacitásra, csökkenő pénzügyi teljesítményre stb. utalnak[22]. A jelenlegi gazdasági válság miatt az etanol-amin közösségi piaca gyenge kereslettel nézett szembe. A közösségi gazdasági ágazat gyártói ezért kénytelenek voltak csökkenteni a termelést.

95. A közösségi gazdasági ágazat jelenleg 70%-os kapacitás-kihasználás mellett működik, azaz sokkal alacsonyabb szinten, mint a felülvizsgálati időszak alatt mért, szinte teljes kapacitás. Emellett a közösségi gazdasági ágazat értékesítésének mennyisége is körülbelül 30%-kal visszaesett, miközben az eladási árak a felülvizsgálati időszak után 35–40%-kal csökkentek. A termelési költség és a nyereségesség felülvizsgálati időszak utáni alakulása alapján ugyanakkor úgy tűnik, hogy a nyersanyagköltségek és az etanol-amin-árak között súlyos egyensúlyhiány van, ami tovább rontja a közösségi gazdasági ágazat pénzügyi teljesítményét. Ráadásul az etanol-amin előállításához felhasznált két fő nyersanyag (az etilén és az ammónia) költsége a felülvizsgálati időszak utáni időszakban lényegesen kisebb mértékben csökkent, mint az etanol-amin ára. Ez a közösségi gazdasági ágazat haszonkulcsának komoly csökkenéséhez vezetett, így a közösségi gazdasági ágazat jelenleg vagy veszteségesen, vagy egyjegyű haszonkulccsal tud csak működni.

96. Más szóval, a közösségi gazdasági ágazat már látszólag sincs szilárd helyzetben, és a jelenlegi helyzetében a dömpingelt behozatalokból eredő nyomás nagy valószínűséggel egy olyan veszélyes, lefelé tartó spirált hoz majd működésbe, amely messze meg fogja haladni a felülvizsgálati időszak adatai alapján valószínűsítettet.

97. A fenti gazdasági helyzetből kifolyólag a közösségi gazdasági ágazat üzleti választási lehetőségei beszűkültek. A közösségi gazdasági ágazat egyrészt nem lenne abban a helyzetben, hogy az EU-n belül bővíteni tudja ügyfélkörét, figyelembe véve azt a tényt, hogy semmilyen jel nem utal arra, hogy fő versenytársai a közösségi piacon (azaz az amerikai gyártók) beszüntették volna az EU-ba irányuló kivitelt. Másrészről az sem látszik lehetségesnek, hogy a saját felhasználású termelés növelése révén enyhüljön a közösségi gazdasági ágazatra nehezedő nyomás, mivel nincs arra utaló jel, hogy a feldolgozott termékek (mint az etilén-aminok, a gyomirtó szerek és katalizátorok) gazdasági kilátásai ellensúlyozni tudnák az etanol-amin piacára gyakorolt nyomást.

Következtetés a károkozás folytatódásának megismétlődéséről

98. Az intézkedések hatályon kívül helyezése esetén nagy a valószínűsége a Közösségbe tartó dömpingelt amerikai behozatalok jelentős megnövekedésének, ami csak a károkozás megismétlődéséhez vezethet. Az amerikai gyártók veszítenek hagyományos piacaikból, miközben a MEG túlkínálata az etanol-amin termelésében olyan növekedéshez vezetne, amelyet az USA-n kívüli piacokon kellene értékesíteni. Ráadásul a gazdasági válság a közösségi gazdasági ágazatot is érintette, amelynek úgy kell szembenéznie a meglévő dömpingelt amerikai behozatalokból eredő nyomással, hogy közben a kárt okozó dömping kezelésére nincs más életképes megoldása, mint a dömpingellenes vámok fenntartása. Nem találtak olyan jelet, amelyből arra lehetne következtetni, hogy a helyzet nem fog súlyosbodni az intézkedések hatályvesztése esetén.

G. A KÖZÖSSÉGI ÉRDEK

1. Előzetes megjegyzés

99. Az alaprendelet 21. cikkével összhangban megvizsgálták, hogy a jelenleg hatályos dömpingellenes intézkedések fenntartása sértené-e a Közösség mint egész érdekeit. A közösségi érdek meghatározása az összes különböző, érintett érdek felmérésével történt, vagyis a közösségi gazdasági ágazat, az importőrök, a kereskedők, a nagykereskedők és az érintett termék ipari felhasználóinak érdekei alapján.

100. Emlékeztetni kell arra, hogy az előző vizsgálatokban az intézkedések alkalmazásáról megállapítást nyert, hogy nem ellentétes a Közösség érdekével. Továbbá a jelenlegi vizsgálat hatályvesztési felülvizsgálat, ily módon olyan helyzetet elemez, amikor dömpingellenes intézkedések vannak érvényben.

101. Ezen az alapon megvizsgálták, hogy a dömping folytatódásának valószínűségéről és a károkozás megismétlődésének valószínűségéről szóló következtetés ellenére léteznek-e olyan kényszerítő okok, amelyek arra a következtetésre vezetnének, hogy ebben az egyedi esetben nem áll a Közösség érdekében az intézkedések fenntartása.

2. A közösségi gazdasági ágazat érdeke

102. Emlékeztetőül: a felülvizsgálati időszak alatt a dömping még mindig fennállt, és valószínűsíthető az USA-ból származó érintett termék dömpingjének folytatódása, valamint a közösségi gazdasági ágazatban a károkozás megismétlődése.

103. A közösségi gazdasági ágazatról bebizonyosodott, hogy működőképes, versenyképes ágazat, amit a legtöbb gazdasági mutató pozitív alakulása is megerősít. A korábban meghozott dömpingellenes intézkedések hozzájárultak a nyereségesség helyreállításához, és lehetővé tették a beruházások elégséges megtérülését. Ez kedvezhet az új beruházásoknak 2010-ben. Ezért a közösségi gazdasági ágazatnak érdekében áll az USA-ból érkező dömpingelt behozatal elleni intézkedések fenntartása.

3. Az importőrök és kereskedők/nagykereskedők érdeke

104. A kereskedők és nagykereskedők együttműködésének hiányában megállapítást nyert, hogy az intézkedések megszűnése vagy folytatódása ezeket a feleket nem igazán befolyásolja. Ezenkívül a vizsgálat nem fedett fel nem kapcsolódó importőröket, mivel az USA-ból származó érintett termék Közösségbe irányuló valamennyi importja az amerikai exportáló gyártókhoz kapcsolódó importőrökön keresztül történik.

105. Az intézkedések fenntartása nem változtatja meg a kapcsolódó importőrök jelenlegi helyzetét, amelyek az eredmények alapján a felülvizsgálati időszak alatt a piaci körülményeknek megfelelő szintű nyereséget realizáltak. Mindenesetre – legalábbis olyan esetben, mint a szóban forgó – a kapcsolódó importőrök érdekei az exportáló gyártók érdekeinek szerves részét képezik, mivel utóbbiak meghatározhatják a kapcsolódó importőrök stratégiáját. Nem szabad elfelejteni, hogy az exportáló gyártók érdekei nem szerepelnek a közösségi érdekek elemzésében.

4. Az ipari felhasználók érdeke

106. Az alapján, hogy az intézkedések fenntartása a dömpingellenes intézkedések harmadik megújulását jelentené, különleges figyelmet fordítottak az ipari felhasználók érdekére.

107. A vizsgálat során csak egy felhasználó jelentkezett a lágyítószerekhez alkalmazott kvartener észtervegyületek ágazatából. A kvartener észtervegyületek TEA-ból (a három trietanol-amin terméktípus egyike) készülnek, lágyítószerekként használatosak, amelyeket olyan cégek forgalmaznak, mint az Unilever, a Henkel, a Colgate Palmolive, a Procter & Gamble és a Benckiser/Reckitt. A szóban forgó ipari felhasználó a felülvizsgálati időszak során az amerikai és a közösségi gazdasági ágazattól egyaránt vásárolt etanol-amint. Az ettől az ipari felhasználótól származó behozatalok a teljes amerikai behozatalnak kis részét jelentették (15–25% között – a pontos számadatot titoktartási okokból nem lehet nyilvánosságra hozni).

108. Az egyetlen együttműködő ipari felhasználó azt állította, hogy a dömpingellenes intézkedésektől a közösségi felhasználók szenvednek, mivel az EU-ban mutatkozó kereslet kielégítésének kiegészítő forrásaként függenek az etanol-amin behozatalaitól. Azt állította továbbá, hogy a közösségi felhasználók erősen versengő és árérzékeny piacokon működnek, a feldolgozott termékek gyártói felől érkező nyomás alatt. A nyersanyagokat is a lehető legalacsonyabb áron kell beszerezniük, hogy minimálisra csökkentsék a költségeket. Így – ezen ipari felhasználó szerint – az etanol-amin árának bármilyen fokú növekedése veszélyezteti üzleti tevékenységét és aláássa nyereségességét. Ez a fél ezért arra a következtetésre jutott, hogy az intézkedések folytatása nem áll a Közösség érdekében, mivel a fent említett helyzetet enyhítené, ha a meglévő intézkedések hatályukat vesztenék.

109. A vizsgálat eredményei szerint a felülvizsgálati időszak alatt az egyetlen együttműködő ipari felhasználó esetében a TEA a kvartener észtervegyületek teljes termelési költségeinek fontos (20–30% közötti) részét jelentette. Egyértelmű, hogy a dömpingellenes intézkedések eltörlése – legalábbis rövid távon – enyhítené a TEA mint nyersanyag költségének terhét ennek a vállalatnak a szempontjából. Mindazonáltal, figyelembe véve azt a tényt, hogy ez a vállalat nagyon jelentős mennyiségű TEA-t vásárol a közösségi gazdasági ágazattól, nem valószínű, hogy a dömpingellenes intézkedések bármilyen módosítása végső soron komoly hatással lenne erre a konkrét ipari felhasználóra. A Bizottság e tekintetben megvizsgálta a jelenlegi dömpingellenes intézkedések hatását a vállalat forgalmára, ami az USA-ból importált etanol-aminokat használó kvartener észtervegyületek üzletágát illeti. A rendelkezésre álló adatok azt jelzik, hogy a dömpingellenes vám összességében mérsékelt (1–5% közötti; a pontos adat a bizalmas információk védelme miatt nem közölhető) hatással van a szóban forgó vállalat forgalmára. Ez megmagyarázza, hogy a vállalat az etanol-amin-árának a felülvizsgálati időszakig történt jelentős emelkedése ellenére, valamint a dömpingellenes intézkedések fennállása ellenére miért tudta folytatni üzleti tevékenységét ebben az ágazatban. Azt is meg kell jegyezni, hogy a kvartener észtervegyületek ezen ipari felhasználó teljes tevékenységének csak viszonylag kis részét képviselik.

110. Ugyancsak megvizsgálták a TEA-árak alakulását a felülvizsgálati időszak után, és ezek hatását az egyetlen együttműködő ipari felhasználó termelési költségeire. Ebben a tekintetben emlékeztetni kell arra, hogy az etanol-aminok árai a felülvizsgálati időszak után jelentősen csökkentek. Tekintettel a TEA árának megfigyelt alakulására és a kvartener észtervegyületek költségszerkezetére, úgy ítélték, hogy a felülvizsgálati időszakot követően csökkent a TEA szerepe a végtermék teljes árában. A rendelkezésre álló adatok alapján úgy tűnik, hogy ennek a konkrét ipari felhasználónak a szempontjából a TEA-árak csökkenése a TEA költségek 20–25%-os csökkenését vonhatná maga után. A végtermék teljes termelési költségére gyakorolt hatás ennek megfelelően 15–20% közötti csökkenés lenne.

111. Azt is elemezték, hogy a dömpingellenes intézkedések fenntartása milyen hatással lenne az egyetlen együttműködő ipari felhasználóra, korábbi gazdasági teljesítményének vizsgálata alapján, különös tekintettel a nyereségességre és az értékesítésre. A nyereségességet illetően azt állapították meg, hogy a figyelembe vett időszak alatt – a hatályban lévő intézkedés ellenére – az egyetlen együttműködő ipari felhasználó kismértékű nyereségességet ért el az etanol-aminokat tartalmazó termékek esetében. Az értékesítéssel kapcsolatban a vizsgálat azt állapította meg, hogy az egyetlen együttműködő ipari felhasználó az etanol-aminokat tartalmazó termékekből jelentősen növelte exportértékesítéseit, miközben közösségi értékesítései kismértékben csökkentek. A fent említett tendencia az USA-ból származó, illetve az EU-ból származó etanol-aminokat tartalmazó termékekre egyformán érvényes volt. Ez a helyzet felhívja a figyelmet arra a tényre, hogy a dömpingellenes intézkedések megléte semmilyen módon nem befolyásolta a vállalat döntéshozatali folyamatát az értékesítéseket illetően, ilyenformán megerősíti, hogy a vállalat továbbra is sikeresen tudott működni, anélkül hogy az értékesítés és a nyereségesség terén komoly, észrevehető problémái adódtak volna. A vizsgálat nem talált olyan kényszerítő tényt, amely arra utalt volna, hogy a dömpingellenes intézkedések meghosszabbítása esetén a fent említett helyzet megváltozna.

112. Végezetül, annak az állításnak az alátámasztására sem lehetett kényszerítő erejű bizonyítékot felmutatni, hogy az ipari felhasználók számára szoros piaci verseny közvetlen összefüggésbe hozható a közösségi gazdasági ágazattól származó etanol-aminok ellátásának hiányosságaival.

113. Összefoglalva, a felülvizsgálati időszak alatt a dömpingellenes vám meglehetősen korlátozott hatást gyakorolt az együttműködő ipari felhasználó végtermék-előállítási költségére, és a dömpingellenes intézkedések eltörlése csak kismértékű enyhülést hozott volna. Ráadásul a TEA-árak tekintetében a felülvizsgálati időszak után kialakult helyzet máris kedvezően befolyásolta a vállalat költségszerkezetét. Ezért az a döntés született, hogy az intézkedések fenntartása nem befolyásolná érdemben az egyetlen együttműködő ipari felhasználót. Figyelembe véve azt a tényt, hogy a vizsgálattal más felhasználó nem működött együtt, és ebben a konkrét ügyben semmilyen más fél nem közölt további releváns információt, az az eredmény született, hogy a fentiekben bemutatott elemzés ugyanígy érvényes minden, az etanol-amin-piacon esetleg érintett ipari felhasználóra.

5. A közösségi érdekre vonatkozó következtetés

114. A vizsgálat kimutatta, hogy a meglévő dömpingellenes intézkedések hozzájárultak a közösségi gazdasági ágazat helyreállásához. A közösségi gazdasági ágazat profitálna az intézkedések fenntartásából, mivel így fennmaradnának a jelenlegi nyereséges árszintek, ami további beruházásokat tesz lehetővé. Ha az intézkedések hatályukat vesztenék, veszélybe kerülne a helyreállítási folyamat, amint ezt a fenti F. szakasz részletesen bemutatja. Emiatt az intézkedések fenntartása a közösségi gazdasági ágazat érdekében áll.

115. Úgy tűnik, nem léteznek nem kapcsolódó importőrök, és nem kapcsolódó kereskedők/nagykereskedők sem jelentkeztek. Az USA-ból származó valamennyi behozatal kapcsolódó kereskedőkön keresztül történik, amelyek – az intézkedések alkalmazása idején – a vizsgálat eredményei szerint a felülvizsgálati időszak alatt a normál piaci rátákkal összhangban lévő haszonkulcsokat értek el.

116. Ezenkívül az eddigiek során a már meglévő intézkedések láthatóan nem gyakoroltak jelentős negatív hatást a felhasználók gazdasági helyzetére. A jelenlegi vizsgálat során összegyűjtött információk alapján a dömpingellenes intézkedések alkalmazásából származó bármilyen áremelkedés, ha egyáltalán volt, nem tűnik aránytalannak, ha összehasonlítjuk a közösségi gazdaságot ért előnnyel, amelyet a dömpingelt behozatal okozta kereskedelmi torzulás megszüntetésével ért el.

117. A Közösség érdeke tekintetében tehát az a következtetés vonható le, hogy nincs olyan kényszerítő ok, amely az USA-ból származó etanol-amin behozatala ellen jelenleg hatályos dömpingellenes intézkedések alkalmazásának folytatását kizárná.

118. Ezért ennek megfelelően indokolt az USA-ból származó etanol-amin behozatala elleni jelenlegi dömpingellenes intézkedések fenntartása.

H. DÖMPINGELLENES INTÉZKEDÉSEK

119. Minden felet értesítettek azokról a lényeges tényekről és meggondolásokról, amelyek alapján a fennálló intézkedések fenntartását szándékoztak ajánlani. Rendelkezésükre állt egy olyan időszak is, amely során benyújthatták észrevételeiket és követeléseiket a közzététel után. Elemezték az ügyre vonatkozóan beadott ellenvetéseket de ezek nem változtattak azokon az alapvető tényeken és meggondolásokon, amelyeken a jelenlegi dömpingellenes intézkedések fenntartásáról szóló határozat alapult.

120. A vizsgálat megállapította, hogy valószínűsíthető a dömping folytatódása (a dömpingelt kivitelek mennyiségének növekedését is beleértve), továbbá valószínűsíthető a károkozás megismétlődése.

121. A vámok fenntartásának feltételei a 11. cikk (2) bekezdése alapján még akkor is teljesülnek, ha figyelembe veszik, hogy a két együttműködő exportáló gyártó közül az egyik nem dömpingelt, és (ezért) a jövőre nézve feltételezhető, hogy az amerikai behozatalból rá eső rész nem lesz dömpingelt.

122. A fentiekből következően az alaprendelet 11. cikke (2) bekezdésének megfelelően, az 1583/2006/EK tanácsi rendelettel az Amerikai Egyesült Államokból származó etanol-amin behozatalára meghozott dömpingellenes intézkedéseket meg kell újítani.

123. Az is megfontolásra kerül, hogy az intézkedéseket csak további két évre kellene fenntartani. Ennek több oka is van, mint például: a kárt okozó dömping megismétlődésének valószínűsége, annak alapján, hogy i. az amerikai exportáló gyártók dömpingje a hatályos intézkedések ellenére is folytatódott; és ii. várhatóan nagyobb mennyiségű behozatal érkezik a Közösségbe a meglévő amerikai 60 000 tonnás termelési többletkapacitás miatt, valamint az ennek a többletkapacitásnak megfelelő hazai kereslet hiánya miatt. Ezenkívül az együttműködést megtagadó egyik amerikai gyártóra jelenleg a legmagasabb dömpingellenes vámtétel vonatkozik, ezért a leginkább érdekében áll az, hogy az intézkedések hatályon kívül helyezése esetén visszatérjen a közösségi piacra. Ehhez megfelelő elosztási hálózattal is rendelkezik, mert a közösségi piacon más vegyi anyagokat is értékesít, és egyértelműen jelezte, hogy az EU-t fontos kiviteli piacnak tekinti.

124. Ráadásul az amerikai többletkapacitás 2013-ig várhatóan fokozatosan megszűnik, a Közösségben pedig 2010 végére kapacitásbővítést terveznek. Ez utóbbi megfontolás a jelenlegi világgazdasági válság által az etanol-amin-piacra (világszinten is, de még inkább közösségi szinten) gyakorolt hatást övező bizonytalansággal együtt indokolja az intézkedések fenntartásának két évre történő korlátozását.

ELFOGADTA EZT A RENDELETET:

1. cikk

(1) Az Amerikai Egyesült Államokból származó, a jelenleg az ex 2922 11 00 (monoetanol-amin) (TARIC-kód 2922 11 00 10), az ex 2922 12 00 (dietanol-amin) (TARIC-kód 2922 12 00 10) és a 2922 13 10 (trietanol-amin) KN-kód alá sorolt etanol-aminok behozatalára végleges dömpingellenes vámot vetnek ki.

(2) Az (1) bekezdésben ismertetett és az alább felsorolt vállalatok által előállított termékek esetében alkalmazandó végleges dömpingellenes vámtételek a következőképpen alakulnak:

Cég | Dömpingellenes vám (EUR/tonna) | TARIC kiegészítő kód |

The Dow Chemical Corporation 2030 Dow Center Midland, Michigan 48674 USA | 59,25 | A115 |

INEOS Americas LLC 7770 Rangeline Road Theodore, Alabama 36582 USA | 69,40 | A115 |

Huntsman Chemical Corporation 3040 Post Oak Boulevard PO Box 27707 Houston, Texas 77056 | 111,25 | A115 |

Az összes többi vállalat | 111,25 | A999 |

(3) Eltérő rendelkezés hiányában a vámokra vonatkozó hatályos rendelkezéseket kell alkalmazni.

(4) Olyan esetekben, amikor az áru a szabad forgalomba kerülés előtt megsérül, és ezért a ténylegesen fizetett vagy fizetendő árat arányosan felosztják a vámértéknek a 2454/93/EGK bizottsági rendelet[23] 145. cikke szerinti meghatározásához, a fent nevezett összegek alapján kiszámított dömpingellenes vámot olyan arányban kell csökkenteni, amely megfelel a ténylegesen fizetett vagy fizetendő ár arányos felosztásának.

2 cikk

Ez a rendelet az Európai Unió Hivatalos Lapjában való kihirdetését követő napon lép hatályba, és két évig kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

[1] HL L 56., 1996.3.6., 1. o.

[2] HL L 28., 1994.2.2., 40. o.

[3] HL L 294., 2006.10.25., 2. o.

[4] HL L 71., 2008.3.18., 13. o.

[5] HL C 270., 2008.10.25., 26. o.

[6] A PCI Xylenes & Polyesters Ltd (a továbbiakban: a PCI) Ethylene Oxide & Glycol Market Outlook c. kiadványa, 2008. októberi kiadás.

[7] Chemical Economics Handbook Product Review-Ethanolamines-SRI Consulting, 2009. január, 642.5000 A, 14–15. o.

[8] A forrásoktól függően.

[9] PCI, 2009. januári kiadás.

[10] PCI, 2009. januári kiadás.

[11] A PCI 2009. áprilisi kiadása alapján végzett számítás.

[12] A Tecnon OrbiChem kiadványa, 2009. március 17.

[13] Az SRI kiadványa, 2009. január.

[14] A Tecnon OrbiChem kiadványa, 2009. március 17.

[15] A Tecnon OrbiChem kiadványa, 2008. december 17.

[16] A PCI 2009. áprilisi kiadása alapján végzett számítás.

[17] Az SRI kiadványában szereplő, a fogyasztási és bővítési tervekkel kapcsolatos adatok alapján, 2009. január.

[18] PCI, 2009. áprilisi kiadás; a Tecnon OrbiChem 2009. december 17-i és március 17-i kiadásai.

[19] PCI, 2009. áprilisi kiadás.

[20] A Tecnon OrbiChem, 2009. augusztus 14-i, illetve 2009. március 17-i kiadványa.

[21] A Tecnon OrbiChem kiadványa, 2009. március 17.

[22] Tecnon OrbiChem kiadvány, 2009. augusztus 14.; ICIS 2009. április 15-i és 2009. április 19-i kiadvány; PCI adatok (2008. november és 2009. július közötti számok).

[23] HL L 253., 1993.10.11., 1. o.